Kanak-kanak 4 Tahun Maut, Ada Kesan Pukulan, Cucuh

JOHOR BAHRU – Kesan pukulan dan cucuh akibat benda panas, adalah antara kecederaan teruk dialami kanak-kanak lelaki empat tahun yang meninggal dunia di sini, dipercayai akibat didera.

Ketua Polis Johor, Datuk Kamarul Zaman Mamat berkata, hasil pemeriksaan awal, terdapat kesan kecederaan teruk hampir di seluruh badan kanak-kanak berkenaan yang meninggal dunia di Hospital Sultan Ismail, petang semalam.

“Pemeriksaan terhadap jenazah amat mendukacitakan dan menyedihkan kerana hampir seluruh badan terdapat kecederaan daripada kepala sampai kaki.”

“Kesan kecederaan mungkin akibat dipukul dan dicucuh sama ada api atau benda yang panas di seluruh badan termasuk atas kemaluan,” katanya ketika ditemui pemberita di Unit Forensik HSI, di sini hari ini.

Beliau berkata, mangsa yang juga anak bongsu daripada 11 beradik menjalani rawatan dan dimasukkan ke Unit Rawatan Rapi (ICU) pada 23 Disember lepas sebelum disahkan meninggal dunia pada 6.40 petang semalam.

Kamarul Zaman berkata, kesan kecederaan yang dikenal pasti itu adalah kecederaan baharu serta lama dan polis masih menunggu hasil bedah siasat ke atas mangsa terbabit.

Mengulas lanjut, beliau berkata anak bongsu daripada 11 beradik itu dijaga kakaknya yang juga anak ketiga, dalam tempoh dua atau tiga bulan selepas kedua-dua ibu bapa mereka dimasukkan ke penjara akibat dadah sejak September lepas.

Beliau berkata, mangsa kemudiannya diserahkan kepada rakan kakaknya, yang sempat menjaga kira-kira dua minggu sebelum suami kepada rakan kakaknya (pengadu) menyedari kanak-kanak berkenaan pengsan di rumah di Senggarang, Batu Pahat, lalu membawanya ke klinik untuk rawatan.

Rakan kepada kakak mangsa merasakan bahawa kakak mangsa tidak mampu hendak jaga, jadi dia cadangkan agar beri dia jaga.”

“Apabila (mangsa) dibawa kepada pengadu, dia melihat mangsa dalam keadaan tidak bermaya, sakit dan dibawa ke hospital yang kemudiannya dinasihatkan oleh doktor untuk buat laporan polis,” katanya.

Kamarul Zaman menjelaskan, setakat ini lima individu berusia 15 hingga 37 tahun telah ditahan bagi membantu siasatan, termasuk kakaknya yang berusia 19 tahun dan suami kakaknya berusia 37 tahun.

Beliau pada masa berkata, jenazah akan diserahkan kepada waris yang disahkan oleh Jabatan ebajikan Masyarakat (JKM) setelah selesai proses bedah siasat.

Terdahulu, Kamarul Zaman menerusi kenyataan berkata, mangsa dimasukkan ke hospital berkenaan sejak 23 Disember selepas dilaporkan pengsan di rumah rakan kepada kakak kandungnya di Senggarang, Batu Pahat, sebelum meninggal dunia semalam.

Mangsa katanya dijaga oleh kakak kandungnya itu setelah ibu dan bapa mereka dimasukkan ke penjara akibat kesalahan dadah, dan kemudian mangsa diserah kepada rakan kakaknya (pengadu) untuk dijaga.

Kamarul Zaman berkata, kesemua yang ditahan, direman tujuh hari bermula Ahad (25 Disember) sehingga Sabtu (31 Disember) dan kes yang sebelum ini disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pasca-PRU15: Usah Semarak Api Fitnah Dan Kebencian

Pilihan Raya Uumum ke-15 (PRU15) telah berlangsung pada 19 November yang lalu. Rakyat Malaysia telah keluar seawal 8.00 pagi bagi membuang undi masing-masing.

Namun, sehingga ke hari ini, negara kita masih belum melantik Perdana Menteri, kerana tiada satu pun gabungan parti yang bertanding mendapat undi majoriti untuk parlimen. Rundingan demi rundingan diadakan, namun tiada kata sepakat yang diperolehi sehingga ke hari ini.

Namun, bukan itu yang ingin kita ingin bincangkan. Peluang memilih calon wakil rakyat saban kali menyaksikan pelbagai agenda dan naratif dibawa oleh setiap parti untuk memancing undi daripada rakyat Malaysia.

Masing-masing mahu wakil daripada parti masing-masing terpilih sebagai wakil yang memerintah negara dan negeri. Apa yang sangat ketara pada kempen pilihan raya (pasca-PRU15) pada kali ini adalah, api fitnah dan kebencian antara kaum ditiup dengan kencang sekali.

Ini bukan perkara baharu dalam landskap politik negara, namun mungkin kerana hadirnya aplikasi TikTok mutakhir ini menjadikan perkara ini lebih tersebar luas.

Kita bangga melihat ramai anak muda mengambil bahagian dan cakna dengan isu politik semasa, tetapi kempen yang bagaimanakah yang menjadi pilihan mereka itu yang kita runsingkan.

Malaysia adalah sebuah negara yang mempunyai penduduk pelbagai kaum dan etnik. Hakikat itu perlu kita terima.

Kita telah hidup bersama dengan harmoni sejak puluhan tahun. Kita hidup dengan aman sebagai sebuah komuniti yang besar, bantu membantu dan berganding bahu dalam pelbagai juzuk kehidupan.

Amat tidak munasabah sekali bagi meraih undi yang datang lima tahun sekali, kita menggadaikan nikmat kebersamaan yang kita kecapi sejak berzaman.

Dalam acara sukan umpamanya, kita mampu untuk bersorak bersama, memberi semangat sebagai suatu pasukan, menyarung jersi yang sama dan mengejar bola yang sama di tengah padang.

Kita menyanjung bangsa lain kerana ketangkasan mereka untuk memenangi pingat umpamanya.

Mengapa pula dalam urusan memilih pemimpin, mencari wakil kepada rakyat, kita tega untuk memperjudikan kesatuan kaum demi memenangkan wakil yang kita mahu pilih?

Mengapa kita perlu bersatu dalam sesetengah hal dan berpecah dalam hal yang lain pula?

Jika kita fikir semula, apakah ini salah satu daripada ajaran Islam yang kita anuti? Islam tidak pernah mengajar umatnya berpecah belah, meniupkan api kebencian dan memporak-perandakan masyarakat dengan hasutan jahat.

Hari ini, dengan adanya media sosial yang dengan mudah boleh ditonton di telefon-telefon pintar, sungguh marak dan cepat api kebencian tersebar.

Tidak cukup dengan itu, ia menjadi indikator kepada pengundi muda untuk memilih pemimpin. Alangkah sedihnya andai perkara ini didoktrinkan kepada generasi hari ini. Bayangkan apa akan jadi kepada negara ini kelak.

Mahukah kita warisi negara ini kepada generasi akan datang dengan kebencian dan fitnah yang melata? Mahukah masing-masing saling berprasangka antara satu sama lain dan saling menghambur api kebencian?

Bagaimanakah agaknya perpaduan akan kita kecapi jika sedari mula lagi kita memilih perpecahan sebagai suatu titik tolak untuk mengangkat pemimpin?

Lebih parah lagi, ada segolongan agamawan menjadikan syurga dan neraka sebagai timbangan bagi mereka yang tidak sehaluan dengan parti masing-masing.

Alangkah kucar-kacirnya akhlak kita hari ini. Dalam setandan pisang, sudah tentu tidak semua yang busuk. Namun menyemarakkan api kebencian, menghembus stigma negatif dan menakut-nakutkan rakyat bukanlah cara politik yang sihat dan matang.

Dalam buku Kamar-Kamar Budi tulisan Hasrizal Abdul Jamil ada menyebut bahawa, “Kita berhubung dengan Allah melalui ibadah dengan kualiti ikhlas, manakala membina hubungan dengan manusia melalui muamalat dengan kualiti akhlak.”

Begitulah pentingnya akhlak dalam kita bermuamalah dan bermuayasyah (bergaul) sesama manusia.

Rasulullah SAW sendiri diutuskan oleh Allah ke muka bumi ini adalah untuk menyempurnakan akhlak manusia dan Aisyah r.a. sendiri pernah menyebut bahawa akhlak Rasulullah SAW adalah al-Quran. (HR Muslim, No. 746)

Perkara seperti ini akan terus berlaku jika kita tidak mengambil inisiatif untuk memperbaikinya. Didiklah anak-anak untuk sentiasa mengesahkan dahulu sebarang berita yang diterima sebelum menyebarkan kepada orang lain.

Budaya untuk menyemak kesahihan sesuatu perkara sama ada benar atau tidak, belum menjadi budaya dalam kalangan kita. Lebih mudah untuk kita percaya dan terima tanpa kita berusaha untuk mencari sumber yang tepat.

Ibu bapa perlu banyakkan berbincang dan memandu generasi muda. Biarpun maklumat di hujung jari, namun kita jangan hanyut dengan naratif yang negatif. Budaya menakut-nakutkan juga tidak sejahtera untuk kesihatan mental kita.

Hentikan budaya menyebarkan fitnah dan kebencian. Anak-anak kita perlu dididik untuk berjiwa besar serta mampu untuk menyesuaikan diri hidup dalam negara pelbagai budaya dan adat ini. Setiap kaum perlu dimanfaatkan kekuatan mereka.

Marilah kita menjadi umat yang terbaik dan sering mengajak manusia untuk berbuat makruf serta menghindari perkara mungkar seperti firman Allah SWT dalam surah Ali Imran ayat 104 yang bermaksud:

”Dan hendaklah ada di antara kamu segolongan umat yang menyeru kepada kebajikan, menyuruh kepada yang makruf dan mencegah daripada yang munkar; mereka adalah orang-orang yang beruntung.”

Roselinee Mohammad Radzi
Setiausaha Wanita IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendirian IKRAM berkaitan isu LGBT

1. Islam mempunyai konsep dosa dan pahala. Dosa besar dalam Islam ialah dosa yang disebut di dalam teks al-Quran atau hadis beserta balasan yang berat atau disebut beserta laknat Allah.

2. Antara dosa besar ialah zina dan liwat (hubungan homoseksual antara lelaki). Perbuatan sihaq (hubungan homoseksual antara wanita) juga termasuk dalam dosa-dosa besar, walaupun tidak disamakan kategorinya dengan zina atau liwat.

Lelaki adalah dilarang berpakaian dan berperlakuan seperti wanita. Begitu juga sebaliknya, wanita juga dilarang berpakaian dan berperlakuan seperti lelaki sama ada mereka terlibat dengan aktiviti homoseksual ataupun tidak.  Ini dilarang keras oleh Rasulullah SAW dalam hadis sahih yang diriwayatkan oleh Bukhari dan lain-lain.

3. Walaupun zina ialah dosa besar, namun kesalahan zina yang dilakukan secara sembunyi tidak boleh didedahkan dan dilaporkan kecuali mempunyai empat saksi yang melihat perbuatan tersebut dengan jelas. Sesiapa yang membuat tuduhan zina tanpa empat saksi boleh dikenakan hukuman qazaf.

Pelaku-pelaku zina juga tidak patut mendedahkan perlakuannya kepada masyarakat. Mereka sepatutnya bertaubat dan menyembunyikan kesilapan mereka yang lampau. Hadis sahih meriwayatkan bahawa Nabi Muhammad SAW berpaling muka (sebagai tanda tidak mengendahkan) daripada seorang sahabat yang datang kepada Nabi mengaku melakukan zina.

4. Hukum-hakam berkaitan kesalahan liwat banyak yang sama seperti zina bagi pandangan majoriti ulama termasuk mazhab Syafie, contohnya syarat empat saksi bagi sabitan perbuatan liwat, implikasi jenayah qazaf ke atas pihak yang menuduh tanpa saksi yang cukup, serta tuntutan untuk menutup keaiban itu.

5. Individu yang melakukan dosa besar sekalipun tidak sepatutnya dicaci maki sewenang-wenangnya. Dalam satu hadis sahih tentang seorang lelaki pada zaman Nabi SAW yang ditangkap berulang kali kerana meminum arak, terdapat sahabat-sahabat Nabi yang mengecam dan mengeji beliau kerana perbuatannya itu. Namun demikian, Nabi SAW telah melarang mereka dari cacian dan makian itu, bahkan Nabi berkata kepada mereka: “Jangan kamu membantu syaitan ke atas saudara kamu.”

6. Bukan semua pihak yang mempertahankan hak-hak LGBT adalah pengamal gaya hidup dan perlakuan LGBT. Sebahagian daripada mereka ialah pejuang hak asasi manusia yang berpandangan bahawa golongan LGBT mempunyai hak-hak asasi mereka dalam perundangan.  Pihak-pihak sebegini wajar didepani dengan dialog dan hujah.

7. Ada juga golongan yang belum melakukan sebarang aktiviti homoseksual namun hanya mempunyai kecenderungan dalaman atau nafsu homoseksual semata-mata. Seorang sahabat RA pernah mengaku di hadapan Nabi Muhammad SAW ingin melakukan dosa zina tapi baginda memberikan jawapan logik yang rahmah dan mendoakan kebaikan untuknya sehingga sahabat tersebut tidak jadi untuk melakukan zina.

8. Secara umumnya golongan lesbian, gay, biseksual dan transgender yang telah terjebak dalam aktiviti homoseksual boleh dibahagi kepada empat peringkat:

a. Golongan yang telah berubah dan bertaubat. Mereka ini perlu sokongan dan bantuan daripada segenap lapisan masyarakat agar dapat terus istiqamah.

b. Golongan yang terlibat dengan perlakuan homoseksual dan tahu ianya salah dalam agama tetapi mereka masih tidak dapat keluar dari amalan itu. Mereka ini juga perlukan sokongan dan bantuan dengan rahmah daripada masyarakat. Keaiban mereka perlu ditutup dan tidak perlu didedahkan.

c. Golongan yang telah terlibat dengan perlakuan homoseksual dan tidak pula rasa bersalah. Mereka ini perlu didekati dengan hikmah dan hujah untuk membawa mereka ke pangkal jalan.

d. Golongan yang telah terlibat dengan perlakuan homoseksual dan mengakui mengamalkannya secara terang-terangan, seolah-olah tiada rasa silu atau bersalah di dalam hati mereka. Pernyataan-pernyataan secara terbuka sebegini tidak sepatutnya dibiarkan bahkan mesti dibendung dan dicegah dengan nasihat, pendidikan masyarakat dan jika perlu, penguatkuasaan undang-undang.

9. Gaya hidup lesbian, gay, dan biseksual tidak boleh dibiarkan dan tidak boleh dipromosi. Ini adalah kerana ia bercanggah dengan nas-nas syariah dan maqasid syariah yang bertujuan untuk menjaga keturunan dan kehormatan serta kehidupan berkeluarga. Ia juga bercanggah dengan ajaran mana-mana agama utama di dunia ini.

10. Sebarang pengakuan daripada mana-mana individu bahawa dia adalah lesbian, gay, atau biseksual dengan menyesal atau meminta dibantu dari aspek perubatan dan kaunseling haruslah diberikan sokongan yang sewajarnya, bukannya diejek atau dikeji.

11. Individu yang mengamalkan gaya hidup dan perlakuan lesbian, gay atau biseksual tidak boleh dihukum atau dituduh tanpa bukti yang mencukupi. Mereka sepatutnya dinasihati dengan baik dan hikmah.  Namun, mereka berhak mendapat hak-hak mereka sebagai warganegara tanpa sebarang diskriminasi dalam perkara-perkara yang tidak mempromosikan gaya hidup itu.

12. Mengenai transgender pula, pengubahan sifat dan anggota badan dari lelaki kepada perempuan atau sebaliknya, sama ada melalui pembedahan atau ubat-ubatan adalah dilarang dalam Islam, kecuali seseorang itu adalah transgender berbentuk khunsa secara semula jadi. Mereka ini diberi hak tersebut dengan nasihat pakar dalam bidang berkenaan.

Manakala transgender yang disahkan secara biologi lahir dengan jantina yang jelas, mereka ini juga perlukan bimbingan dan bantuan jika mereka menghadapi kesukaran untuk berpakaian atau berkelakuan mengikut jantina mereka yang asal.

13. Pihak berkuasa perlu mempunyai pelan jangka panjang, holistik, mengambil kira pelbagai aspek, dan penglibatan pelbagai pihak dan pakar bagi mencegah dan merawat masalah LGBT. Ini memerlukan perbezaan pendekatan kepada golongan gay, golongan lesbian, golongan biseksual, dan golongan transgender. Pendekatan berbeza juga mungkin diperlukan bergantung fasa kecenderungan, perlakuan, dan penyebar/promosi gaya hidup LGBT.

14. Tindakan YB Datuk Dr. Mujahid Yusuf Rawa, Menteri di Jabatan Perdana Menteri (Hal Ehwal Islam) yang telah mengarahkan penurunan gambar dua orang yang dikatakan sebagai aktivis LGBT dalam suatu pameran di Pulau Pinang baru-baru ini dirasakan tepat. Ini adalah kerana gambar-gambar tersebut, dalam konteks sebegitu, boleh ditafsirkan sebagai suatu promosi kepada perjuangan gaya hidup LGBT.

15. Kesediaan YB Menteri untuk berjumpa dan berdialog dengan Nisha Ayub juga suatu tindakan yang baik bagi membuka peluang untuk dialog untuk lebih memahami perspektif transgender yang mungkin tidak diketahui atau disalahfahami. Sudah tentu, ini tidak bermakna kita bersetuju dengan perlakuan dan gaya hidup transgender.

Sebarang cadangan praktikal untuk mengatasi masalah transgender seperti penggunaan tandas atau kedudukan saf dalam sembahyang perlulah diteliti dengan lebih halus implikasi fiqh, psikologi dan juga undang-undang. Perlu lebih banyak lagi diskusi diadakan untuk mencari penyelesaian sementara yang terbaik, ketika penyelesaian yang bersifat menyeluruh dan program pencegahan sedang berjalan serentak.

16. Sebagai kesimpulan, pihak kami menyarankan agar kita bersikap mendengar, membimbing, dan memberi bantuan kepada individu-individu yang berkecenderungan dan/atau telah terjebak dengan gaya hidup LGBT tapi mengetahui bahawa ianya salah dan ingin melakukan perubahan sebagai manifestasi rahmah kita kepada individu-individu tersebut.

Dalam masa yang sama, kita bersikap tegas ke atas perbuatan mempromosi LGBT dan juga pengakuan melakukan aktiviti LGBT secara terbuka tanpa rasa bersalah sebagai manifestasi sikap rahmah kita kepada masyarakat keseluruhannya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perkongsian pintar tingkatkan prestasi

Di HCF, kunjungan yang diketuai Hj A. Ralim M. Yassen, Pengurus Jabatan IKRAMedia bersama tiga kakitangannya disambut mesra kakitangan media HCF yang diketuai pengurusnya, Puan Siti Hamisah Manan.

Usai sesi taaruf, Siti Hamisah menerangkan struktur jawatankuasa Hidayah Centre Foundation dan kakitangan sepenuh masa serta sukarelawan yang berkhidmat. Begitu juga di pihak IKRAMedia, A Ralim turut memperkenalkan barisan kakitangannya.

Turut dikongsikan oleh HCF ialah perancangan serta sistem gerak kerja pasukannya dalam menghasilkan video yang berkualiti serta reka bentuk grafik yang menarik dalam menjayakan sesuatu program atau kempen yang dirancang.

Selain A Ralim, kakitangan IKRAMedia Pusat yang hadir ialah Noor Aiman Abd Aziz, Atriza Umar dan Nur Syazwani Ab Wahid manakala kakitangan media HCF pula ialah Hanan, Syafiq Razak dan Haziq Abd Razak.

Turut dikunjungi adalah pejabat Khidmat Masyarakat IKRAM, i-Bantu bagi mengetahui gerak kerja media institusi tersebut termasuklah kempen Rayuan Ramadhan yang sedang dilaksanakan. IKRAMedia juga merancang untuk mengunjungi beberapa lagi institusi IKRAM pada masa akan datang.

Semoga kunjungan, perbincangan dan perkongsian harmoni bersama institusi-institusi ini dapat menghasilkan tindakan susulan yang proaktif seterusnya memantapkan pengurusan IKRAMedia di peringkat pusat, insya-Allah.


Decentralizing education: A better approach for students

As online classes continue, more students are being left behind. Pre-Covid-19 pandemic, we have seen that Malaysia’s Programme for International Student Assessment (PISA) score in 2018 is below average amongst OECD countries.

In reading, we had a mean score of 415 points while in mathematics and science, it was 440 points and 420 points respectively. Malaysia could expect the score to fall short in the next assessment in comparison with before because of disruption in the online learning process.

This is due to problems that are faced by students such as unstable Internet, learning equipments’ constraints, and inability to follow the current syllabus. Despite that, at the end of every year teachers are still expected to fulfil the teaching plan as listed out by the ministry of education.

To be clear, Malaysia has a centralized approach to education. This entails that a central body has the authority and decision-making power instead of the school and community in general.

It’s more commonly known as the top-down approach, and in Malaysia the central body will construct the curriculum, employment of teachers and allocation of resources and budget.

All the crucial decisions and changes are to be set only by Kementerian Pendidikan Malaysia (KPM) and later passed down to the school through the local district authority.

Thus, we can see that the policy is general and all-rounded to suit the needs of Malaysia in general instead of catering to the needs of the local community.

Is it really effective in helping students to regain their time that has been lost in education?

Based on UNESCO’s International Institute for Educational Planning, decentralization of education could help the learning process of students. It can be said that by decentralising education, the decision-making responsibility is transferred to the school.

The first benefit is schools will be given the autonomy to decide the curriculum of the school. They will have the power to rearrange the syllabus based on priority to ensure no student will be left behind and the learning objective could still be fulfilled.

This is more crucial in remote areas as it is hard for students to attend online classes. Their short attention span should be taken advantage of by teaching them significant topics rather than focusing on finishing every topic.

Secondly, the community and local stakeholders will have a say in improving the learning outcomes and quality of teaching. Not to forget, when these key players feel their suggestion and idea is implemented, it could give them a sense of ownership for an overall vision.

Parents play a big role to check and balance in these situations. They need to give attention to the problems that their children are experiencing during the learning process and give feedback to the school.

By collecting these concerns and suggestions from the community, schools can have a better understanding of the conditions of the students. As a result, teachers can personalize the method of teaching and the learning material based on it. Thus, the cybergogy experience could be comprehensively improved.

Another benefit of decentralisation is that it could give schools faster response time based on local situations. Reflecting on our current situations, there are areas that have thousands of Covid-19 cases and through this initiative, schools can decide on the implementation of online learning for a few more months without waiting for a decision by KPM.

This is important as previously we can observe the implication of KPM late responses towards issues, many problems had occurred such as virus outbreak at schools which results in  unpreparedness of teachers and students to do online learning.

If teachers were given the opportunity to plan, it would be more beneficial as they could prepare in advance the activities to do in class with the designated amount of time. This is far more effective than having to plan for only two weeks duration, then continue to wait for a notice from KPM and repeat this cycle.

Although this initiative will give more autonomy to the school, I still believe that the school’s plan should always be in line with National Education Philosophy. This is important to develop individuals that are holistic and balanced.

Are there any other countries that had implemented such a drastic change during this Covid-19 period?

Surprisingly other countries have made changes to their curriculum to suit the current changes in education and the closest example that we can see is Indonesia. They had reduced their curriculum and selected only the important ones to focus on. This is to lessen the burden of teachers and students during teaching and learning sessions.

It is also worth noting that Indonesia’s ‘Merdeka Belajar’ initiative that was recently introduced earlier this year, has given teachers more freedom in conducting class based on the curriculum.

Danial Farook
Harmoni Malaysia Activist
Faculty of Education UiTM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ushering in the Era of Democracy – IKRAM

Egyptian authorities, while having to deal responsibly to the popular uprising, must be sensitive to the ultimate demand of the Egyptian people regardless of social standing, group affiliation or religious belief. The Egyptian masses want and deserve a fundamental regime change. After three decades of repressive rule, Mubarak must admit defeat and failure. Thus it is time for him to leave the presidency.

Islam respects the basic human rights of all men. Egyptians deserve the right to self-determination. And no power on earth has any right over the sovereignty of Egypt which strives to be a democratic state where the Egyptian people would be able to choose freely, without fear, the leader and the government of their choice.

IKRAM also urges the present regime to release the imprisoned fighters of freedom and democracy, whose only wrong was to see their country be purged of a dictator and a draconian regime whose days are over.

It is the era for profound political change in the Middle East. Just a few weeks ago, it was Tunisia. It is now Egypt. The dominos may fall in other repressive Arab countries too.


Hangatkan kedinginan penduduk Nepal

SERI KEMBANGAN – Humanitarian Care Malaysia (MyCARE) berusaha menyantuni rakyat Nepal yang memerlukan sejak beberapa tahun lalu terutamanya ketika bencana gempa bumi yang mengorbankan banyak nyawa.

“Kelengkapan musim sejuk ini diberikan kepada golongan yang tidak mampu membeli atau menyediakan pakaian tebal dan selimut bagi menghadapi musim sejuk yang melanda sejak November 2021,” ujar MyCARE.

Nepal adalah antara negara yang kurang mendapat perhatian media antarabangsa mengenai tahap kemiskinan dan keperluan mendesak.

“Antara golongan yang mendapat manfaat adalah fakir miskin, anak yatim, ibu tunggal, OKU dan sebagainya.”

Dengan kerjasama NGO tempatan iaitu Health Services and Relief Association (HeSRA), MyCARE telah mengagihkan 50 set kelengkapan musim sejuk di setiap kawasan sasaran iaitu Saptari, Siraha, Sunsari, Morang, Rupendehi dan Banke.

“MyCARE mengucapkan jutaan terima Kasih kepada para penyumbang yang telah menghangatkan mereka.”

Kempen Winter Relief oleh MyCARE merupakan kempen bantuan musim sejuk untuk pelarian atau penduduk yang terkesan di negara-negara konflik atau bencana terutamanya di Palestin, Syria, Yaman, Afghanistan dan Nepal.

Bagi yang ingin menyalurkan sumbangan Winter Relief, sila layari https://mycare.qrd.by/winter atau melalui akaun bank Humanitarian Care Malaysia Berhad (CIMB 8602135592) dengan rujukan ‘winterrelief’.

Sila hantar bukti pembayaran jika melalui perbankan dalam talian (online banking) ke Whatsapp 016-636 6369 atau e-mel winterrelief@mycare.org.my.

Foto-foto lanjut agihan bantuan musim sejuk MyCARE di Nepal boleh dilihat di pautan https://bit.ly/wr-nepal22.


Bukti Kewujudan Tuhan: Menyanggah Hujah Ateis

Persoalan mengenai kewujudan Tuhan melingkari kehidupan manusia sejak zaman-berzaman.

Walaupun ia bukanlah persoalan utama bagi kebanyakan manusia memandangkan lebih ramai yang beragama berbanding yang tidak beragama, namun statistik mutakhir ini menunjukkan bilangan mereka yang sudah tidak mengakui adanya Tuhan semakin meningkat di seluruh dunia.

Kajian yang dijalankan oleh Pew Research Center pada 2015 menunjukkan kumpulan yang tidak menganut apa-apa agama mencapai 16 peratus daripada jumlah keseluruhan penduduk dunia, kedudukan ketiga dalam senarai agama paling besar di dunia selepas Kristian (31.2 peratus) dan Islam (24.1 peratus).

Bagi seorang Muslim, kewujudan Tuhan tidak menjadi isu kerana keimanan kepada Allah, Tuhan sekalian alam merupakan rukun pertama dalam Rukun Iman.

Walaupun manusia tidak dapat melihat Tuhan dengan pancaindera, namun Muslim meyakini kewujudan Tuhan melalui ayat-ayat al-Quran yang diturunkan-Nya, juga melalui pengamatan kepada kejadian alam dan manusia.

Wahyu dan akal fikiran kurniaan Tuhan digunakan secara seiringan dalam menghayati keagungan dan kekuasaan-Nya, seterusnya mendekatkan diri kepada-Nya.

Firman Allah dalam al-Quran (yang bermaksud):

“Dan Dialah yang mencipta dan meramaikan kamu di bumi dan kepada-Nyalah kamu akan dikumpulkan. Dan Dialah yang menghidupkan dan mematikan, dan Dialah yang mengatur pergantian malam dan siang, tidakkah kamu berfikir tentangnya?” (Al-Mu’minuun 23 : 79-80)

“Dan pada kejadian diri kamu sendiri, serta (pada kejadian) segala binatang yang dibiakkan-Nya, terdapat juga tanda-tanda (yang membuktikan kekuasaan Allah) bagi orang-orang yang meyakininya.”

“Dan (pada) pertukaran malam dan siang silih berganti, dan juga (pada) rezeki yang diturunkan oleh Allah dari langit, lalu Dia hidupkan dengannya tumbuh-tumbuhan di bumi sesudah matinya, serta (pada) peredaran angin, (semuanya itu mengandungi) tanda-tanda (yang membuktikan keesaan Allah, kekuasaan-Nya, kebijaksanaan-Nya, serta keluasan rahmat-Nya) bagi kaum yang mahu menggunakan akal fikiran.” (Al-Jaathiyah 45 : 4-5)

Namun kita menyedari bahawa masih ramai insan di dunia ini yang tidak mengakui atau meragui kewujudan Tuhan, terutamanya dalam kalangan mereka yang tidak beragama.

Bagi golongan ateis, hujah mereka mudah, “Aku tidak nampak Tuhan, jadi bagi aku Tuhan itu tiada..”, atau “Alam ini terjadi dengan sendirinya..”

Mungkin juga persoalan-persoalan mencabar seperti, “Jika Tuhan mencipta sesuatu, siapa yang mencipta Tuhan?” atau “Jika Tuhan itu ada, kenapa Tuhan biarkan manusia dalam kesusahan dan ditimpa bencana?” yang membelenggu golongan agnostik, membuatkan mereka meragui kewujudan Sang Pencipta dan langsung memilih untuk tidak beragama.

Malah mungkin juga dia seorang yang beragama, namun masih tidak menemui jawapan yang memuaskan melalui agamanya mengenai persoalan asas manusia, “Bagaimana aku boleh berada di sini? Siapa yang menciptakan aku?”

Melalui sirah, kita mengetahui bahawa ada nabi dan rasul terdahulu yang turut berhadapan dengan manusia yang menolak kewujudan Tuhan, malah mengaku menjadi Tuhan.

Nabi Ibrahim a.s. misalnya, berhadapan dengan Raja Namrud pemerintah Babylon yang menganggap dirinya Tuhan. Nabi Ibrahim berdialog dengan Namrud dan mengajaknya berfikir tentang kewujudan Tuhan. Dialog ini terkandung dalam al-Quran melalui ayat berikut (yang bermaksud):

“Tidakkah kamu memperhatikan orang yang berdebat dengan Ibrahim mengenai Tuhannya kerana Allah telah memberinya kerajaan (kekuasaan). Ketika Ibrahim berkata, ‘Tuhanku ialah yang menghidupkan dan mematikan.’ Dia berkata, ‘Aku pun dapat menghidupkan dan mematikan.’ Ibrahim berkata, ‘Allah menerbitkan matahari dari timur, maka terbitkanlah ia dari barat.’ Maka bingunglah orang yang kafir itu. Allah tidak memberi petunjuk kepada orang yang zalim.” (Al-Baqarah 2 : 258)

Begitu juga dengan Nabi Musa a.s. yang berhadapan dengan Firaun, raja Mesir yang mengaku dirinya adalah Tuhan. Nabi Musa a.s. menunjukkan mukjizatnya berupa tongkat baginda yang boleh bertukar menjadi ular yang besar dan menelan ular-ular kecil kepunyaan ahli-ahli sihir Firaun.

Mukjizat ini telah menyedarkan ahli-ahli sihir tersebut akan kewujudan Tuhan dan membawa mereka kepada iman. Malah Firaun sendiri sebelum ditenggelamkan di dalam Laut Merah, beliau sempat mengakui akan kewujudan Tuhan. Namun sudah terlambat untuk beliau bertaubat dan beliau bersama bala tenteranya mati dalam kehinaan.

“Dan Kami bawakan Bani Israel ke seberang Laut Merah, lalu dikejar oleh Firaun dan tenteranya, dengan tujuan melakukan kezaliman dan pencerobohan, sehingga apabila Firaun hampir tenggelam, berkatalah ia (pada saat yang genting itu): ‘Aku percaya, bahawa tiada Tuhan melainkan yang dipercayai oleh Bani Israel, dan aku adalah daripada orang-orang yang berserah diri (menurut perintah)’.

(Allah berfirman): ‘Adakah sekarang (baharu engkau beriman), padahal sesungguhnya engkau dari dahulu telah kufur derhaka, dan engkau telah pun menjadi daripada orang-orang yang melakukan kerosakan?’” (Yunus 10 : 90-91)

Kewujudan Tuhan boleh dibuktikan jika akal digunakan dengan sebaiknya. Jika direnung pada kejadian bahagian-bahagian di dalam alam semesta yang saling berkait secara harmoni dan serasi, juga sistem tubuh badan manusia yang begitu unik, kompleks dan teratur, adalah tidak munasabah untuk mengatakan segala ciptaan ini wujud dengan sendirinya.

Akal yang waras akan mengatakan bahawa setiap ciptaan pasti ada penciptanya. Analoginya, jika anda mempunyai telefon bimbit, pasti anda meyakini bahawa telefon bimbit itu ada syarikat yang mengeluarkannya, sama ada Samsung, Lenovo, Nokia atau Apple (sekadar menyebut beberapa nama). Tidak mungkin telefon bimbit yang begitu canggih teknologinya boleh tercipta dengan sendirinya.

Berhubung dengan perkara ini, Allah menempelak mereka yang tidak mempercayai kewujudan-Nya melalui ayat-ayat berikut dalam al-Quran (yang bermaksud):

“Atau apakah mereka tercipta tanpa asal-usul atau apakah mereka yang menciptakan diri mereka sendiri? Atau apakah mereka yang telah menciptakan langit dan bumi? Sebenarnya mereka tidak yakin dengan apa yang mereka katakan.” (At-Tuur 52 : 35-36)

Analogi lain yang boleh difikirkan, jika seseorang melihat adanya kesan tapak kaki di pepasir di pantai, dia pasti meyakini bahawa kesan tapak kaki itu ditinggalkan oleh manusia yang melalui pantai tersebut tidak lama sebelum itu, walaupun dia tidak melihat kejadian tersebut berlaku.

Dia pasti tidak percaya jika dikatakan kesan tapak kaki tersebut secara kebetulan terbentuk akibat ombak dari laut yang mendesir pantai dari masa ke masa. Realitinya, dalam kehidupan ini banyak perkara yang kita tidak dapat lihat dengan mata kasar, namun kita percaya kewujudannya kerana kita dapat merasai kesan yang ditinggalkannya.

Begitulah juga jika kita berhadapan dengan pendapat yang mengatakan, “Aku tidak nampak Tuhan, jadi bagi aku Tuhan itu tiada..” Kita boleh katakan kepadanya, “Dalam dunia ini banyak perkara yang kita tidak nampak, tapi kita yakin ia ada..”

Berikan analogi yang sesuai dengan suasana semasa bagi membuktikan kenyataan kita, misalnya arus elektrik. Kita tidak nampak arus elektrik dengan mata kasar, namun kita yakin ia wujud disebabkan berfungsinya alat-alat elektrik di sekeliling kita seperti kipas, lampu, peti sejuk, televisyen, cerek elektrik, komputer dan sebagainya.

Ajakan kepada manusia untuk berfikir mengenai analogi yang mudah difahami adalah satu pendekatan dakwah yang baik. Imam Abu Hanifah pernah ditanya oleh sekumpulan manusia mengenai bukti kewujudan Tuhan.

Beliau menjawab, “Aku sedang berfikir mengenai sebuah kapal di laut yang sarat dengan muatan dan barang dagangan tetapi yang peliknya kapal ini tidak ada nakhoda dan anak-anak kapal. Ia berlayar ke sana ke mari dan menyelesaikan masalah dengan sendirinya.”

Mereka yang mendengar perkataan Imam Abu Hanifah ini terus berkata, “Ini adalah suatu kisah gila yang tidak masuk akal.”

Imam Abu Hanifah menjawab, “Kamu menganggap orang yang mengatakan kapal dapat berlayar dengan sendirinya adalah seorang yang gila. Bagaimana pula dengan golongan yang mengatakan, alam ini yang begitu halus dan tersusun kejadiannya, terjadi dengan sendirinya tanpa pencipta dan pengurus?” Golongan yang menemui Imam Abu Hanifah itu tergamam dan akhirnya memeluk Islam.

Pendekatan yang sama digunakan oleh Imam Malik yang pernah ditanya oleh Khalifah Harun ar-Rasyid mengenai bukti kewujudan Tuhan. Beliau menjelaskan, “Buktinya, setiap manusia dikurniakan mulut dan lidah yang lebih kurang sama, tetapi bahasa, suara dan intonasi setiap seorang daripada mereka berbeza.”

Imam Syafii pula apabila ditanya mengenai bukti kewujudan Tuhan, beliau menjawab, “Lihatlah daun Tut ini (mulberry leaves). Apabila dimakan oleh ulat, ia mengeluarkan sutera. Apabila dimakan oleh lebah, ia mengeluarkan madu. Apabila dimakan oleh binatang ternakan, ia mengeluarkan najis. Apabila dimakan oleh rusa, ia mengeluarkan kasturi. Bagaimana semua ini boleh berlaku sedangkan daun yang dimakan adalah sama jenisnya?”

Ilmu berkaitan sains semasa juga boleh dimanfaatkan untuk membuktikan kewujudan Tuhan. Banyak fenomena alam semesta yang mana bila dikaji secara terperinci, boleh menafikan pendapat yang mengatakan alam ini wujud dengan sendirinya.

Malah seorang saintis Barat iaitu Andrei Linde dalam artikelnya, The Self-Reproducing Inflationary Universe (Scientific American, vol. 271, 1994) telah mengatakan, “Teori Big Bang menetapkan kesemua bahagian alam semesta mengembang secara serentak (selepas ledakan). Namun, bagaimana bahagian-bahagian alam yang berbeza ini mengembang secara seimbang (synchronize) pada peringkat awal ini? Siapakah yang memberikan arahan itu?”

Stephen Hawking juga pernah menulis di dalam bukunya, A Brief History of Time seperti berikut, “Sekiranya laju pengembangan satu detik selepas ‘dentuman besar’ itu lebih kecil, bahkan daripada satu bahagian per seratus ribu juta, alam semesta ini akan hancur sebelum ia mencapai ukuran sekarang.”

Sememangnya kejadian awal alam semesta berlaku melalui satu perancangan yang begitu teliti. Andai kata ia berlaku secara kebetulan, bagaimana mungkin dentuman yang dahsyat itu boleh menghasilkan susunan objek-objek alam yang begitu tepat dan luar biasa?

Misalnya perjalanan matahari dan bulan yang begitu teratur dan harmonis dan tidak pernah terbabas dari garis edarnya. Hasilnya boleh dilihat melalui fenomena pertukaran malam dan siang yang sentiasa menepati waktunya.

Mari kita terus berfikir mengenai kejadian bumi. Kedudukan bumi terletak kira-kira 150 juta kilometer dari matahari. Kalaulah jarak bumi dari matahari kurang daripada jarak sekarang, sudah pasti suhu bumi meningkat dan tidak akan ada benda hidup yang boleh wujud (sebagaimana planet Utarid dan Zuhrah yang lebih dekat dengan matahari).

Kalaulah jarak bumi dari matahari lebih jauh daripada jarak sekarang pula, pasti suhu bumi akan menjadi terlalu sejuk dan tidak ada sesuatu pun yang boleh hidup dalam keadaan tersebut (seperti planet Marikh yang mempunyai jarak 228 juta kilometer dari matahari).

Maka persoalannya, siapakah yang menentukan kedudukan bumi ini yang begitu tepat sehingga boleh ada makhluk bernama manusia yang dapat hidup di atasnya dengan selesa?

Tidak mungkin bumi boleh menentukan kedudukannya sendiri tanpa ada arahan daripada sesiapa. Pemberi arahan itu adalah Allah, Tuhan yang Maha Pencipta dan Maha Mengetahui segala ciptaan-Nya, juga Tuhan yang mentadbir perjalanan alam semesta.

Firman Allah dalam Al-Quran (yang bermaksud):

“Apakah kamu tidak melihat bahawa Allah mempermudah untuk kamu apa yang ada di bumi. Bahtera yang berlayar di lautan berlayar dengan izin-Nya. Dan Dia menahan (objek-objek) langit daripada jatuh ke bumi. Semuanya berlaku dengan izin-Nya. Sesungguhnya Allah Maha Pengasih lagi Penyayang kepada manusia.” (Al-Hajj 22 : 65)

Mari kita berfikir tentang kejadian manusia pula. Bermula dengan satu sel yang terlalu kecil yang tidak boleh dilihat dengan mata kasar, sel ini kemudiannya berkembang menjadi dua, empat, lapan, enam belas, tiga puluh dua dan begitulah seterusnya.

Kemudian sel-sel ini berubah menjadi otot, tulang, otak, mulut, mata, telinga, jari dan sebagainya, dan kemudian membentuk satu tubuh badan manusia yang sempurna.

Ajaibnya, bagaimana sel-sel itu boleh tahu cara untuk menjadi setiap satu daripada anggota tubuh badan manusia, malah berada pada kedudukan dan susunan yang tepat? Siapakah yang memberi arahan kepada sel-sel yang membentuk hidung manusia dengan kedudukan kedua-dua lubang hidung menghala ke bawah dan tidak ke atas?

Apa pula akan terjadi kalau lubang hidung manusia menghala ke atas? Adakah semua ini terjadi secara kebetulan dan tidak dirancang? Sudah tentu tidak.

Terbukti ada satu kuasa besar yang mencipta dan memberikan arahan supaya sel-sel ini membentuk tubuh badan manusia dengan begitu cantik sekali. Dialah Allah, Tuhan yang Maha Berkuasa dan Maha Bijaksana.

“Sesungguhnya Kami menciptakan insan dalam bentuk penciptaan yang terbaik.” (At-Tiin 95 : 4)

Banyak lagi penemuan-penemuan lain berkaitan sains semasa yang boleh kita ketengahkan untuk membuktikan kewujudan Tuhan. Malah bukti-bukti ini telah menerbitkan keyakinan di dalam diri ramai manusia yang tidak beragama untuk menerima kewujudan Tuhan, malah turut menjadi asbab kepada sebahagian mereka untuk memeluk agama Islam.

Lebih menarik, fenomena ini turut berlaku di negara-negara Barat yang mempunyai ramai penganut ateis, malah melibatkan tokoh-tokoh besar yang menjadi pakar rujuk dalam pelbagai bidang.

Antara kisah ateis yang terkenal ialah Dr. Antony Flew, seorang pakar dalam bidang ilmu falsafah, juga merupakan pakar rujuk ateisme yang berasal dari Britain. Beliau memperjuangkan falsafah ateisme selama 50 tahun dan telah menghasilkan lebih 30 buku mengenai ateisme.

Namun pada tahun 2004 (ketika berusia 81 tahun), Dr. Antony Flew mengisytiharkan keyakinan beliau akan kewujudan Tuhan. Perubahan keyakinan beliau adalah disebabkan kajian beliau yang mendalam tentang kejadian DNA yang merupakan sebahagian daripada ilmu sains moden.

Pada tahun 2007, beliau bersama Roy Abraham Varghese menulis sebuah buku bertajuk “There is a God: How the World’s Most Notorious Atheist Changed His Mind.”

Dr. Jeffrey Lang, profesor dalam bidang Matematik di Universiti Kansas, Amerika Syarikat pula adalah seorang individu ateis yang kini merupakan penganut Islam.

Beliau lahir dalam keluarga Kristian Roman Katolik, namun kemudiannya menjadi ateis kerana mendapati banyak kontradiksi dan kecelaruan dalam agama lamanya. Beliau akhirnya memilih untuk memeluk Islam setelah membuat kajian terhadap isi-isi al-Quran yang sarat dengan ilmu sains moden.

Seorang lagi tokoh ateis yang memeluk Islam ialah Profesor Periyadarshan dari India. Selain merupakan pakar psikoterapi, beliau juga adalah pakar rujuk ateisme di negara asalnya.

Beliau akhirnya mendapat hidayah untuk bersama dalam agama Islam setelah membuat kajian terhadap kitab al-Quran. Beliau meyakini bahawa kitab tersebut adalah autentik dan datang secara langsung daripada Tuhan. Kisah beliau diceritakan dalam akhbar arabnews.com pada 12 Mac 2010 di bawah tajuk “Indian Atheist Embraces Islam.”

Sesungguhnya tanda-tanda kewujudan Tuhan ada di mana-mana. Ia boleh diperoleh melalui al-Quran, juga terbentang luas pada seluruh alam ciptaan-Nya. Tanda-tanda itu juga ada pada diri manusia itu sendiri, sebagaimana kata-kata Allah dalam al-Quran (yang bermaksud):

“Kami memperlihatkan kepada mereka ayat-ayat (tanda-tanda) Kami di segenap ufuk dan pada diri mereka sendiri, sehingga jelas kepada mereka, ia adalah benar.” (Fussilat 41 : 53)

Wan Muhammad Wan Ibrahim adalah Pengarah Jabatan Pengurusan Daie dan Sukarelawan, Hidayah Centre Foundation dan Ketua Jawatankuasa Dakwah IKRAM Negeri Selangor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merana kerana penguasa? Doa itu ada

Satu-satu isu menimpa negara dalam keadaan pandemik yang melanda dan belum tampak di mana penghujungnya.

Kesempitan dan kesakitan rakyat yang semakin parah, seakan tiada apa-apa di mata pemerintah. Kes bunuh diri, pelajar tertekan dan meninggal dunia serta banyak lagi isu lain yang sangat menguji.

Rakyat dihalang berleluasa dan diperintahkan mengikuti arahan Kawalan Pergerakan (PKP) sampai dijenama kepada Pelan Pemulihan Negara (PPN) yang punya fasa.

Namun, para pemimpin bebas ‘terbang’ ke sana sini, dalam negeri dan luar negara, tanpa melihat situasi rakyat yang sedang bergelumang dengan cabaran hidup yang sangat menduga.

Kononnya alasan tugasan kerja hingga ke luar negara, isu rakyat yang di depan mata dan semakin berlarutan pula seakan tidak dipedulikan!

Sebahagian ahli parlimen pula baru sahaja menerima notis persidangan lima hari bermula 26 Julai hingga 2 Ogos ini yang hanya ada sesi penerangan daripada menteri sahaja tanpa perbahasan.

Apakah ‘lawak’ yang sedang dilakukan? Penulis masih sangsi sama ada ini sidang Parlimen atau ceramah umum. Jika ceramah umum, baik disiarkan sahaja ceramah secara langsung, tidak perlu ahli-ahli Parlimen bersusah payah untuk hadir.

Rakyat sudah lama terkurung di rumah sendiri, walau rela paksa, demi mendambakan hidup yang lebih baik seperti sebelum berlakunya pandemik ini. Bukan itu sahaja, telah ramai rakyat kalian ‘pergi’ kerana wabak ini dan angka-angka terus meningkat setiap hari hingga melebihi 13,000.

Pihak barisan hadapan terutamanya para pegawai kesihatan pula terlalu penat, kerana tugasnya yang tidak mengenal waktu dan keadaan.

Dan kalian seenaknya mempamerkan aktiviti ke luar negara, ziarah-menziarahi, mengunjungi zoo, memberi makan haiwan, merasmikan itu ini di sana sini dalam keadaan rakyat tidak dapat bertemu insan-insan yang disayangi seperti emak ayah dan keluarga, saudara mara serta sahabat handai.

Mereka dilarang merentas negeri untuk pulang ke kampung halaman, bahkan ada yang tidak dapat bertemu lagi kerana telah dijemput Ilahi.

Tulisan ini dizahirkan penulis dengan hati yang mendalam, mewakili rakyat yang ingin melihat negara dipimpin oleh pemimpin yang selayaknya dan yang ingin kembali hidup tanpa Covid-19 ini.

Kerajaan sewajarnya lebih telus dan bersikap adil serta prihatin yang menggunung dalam usaha menangani wabak dan segala masalah ini. Jangan terus menjadikan rakyat sebagai mangsa atas segala kerakusan kuasa kalian.

Jika tidak, kalian harus berundur dan berilah kepada mereka yang lebih layak melaksanakan amanah berat ini sebagaimana yang dipilih rakyat sebelum kalian melakukan ‘tebuk atap’ ini.

Harapan yang sesungguhnya agar negara mampu dipulihkan segera dan rakyat dapat menjalani kehidupan seperti biasa, melaksanakan solat berjemaah di masjid dan surau, mengunjungi emak ayah di kampung, ke sekolah, bekerja, melakukan aktiviti kemasyarakatan dan juga berpersatuan.

Pendek kata, rakyat ingin melakukan rutin-rutin yang selalu dilaksanakan ketika sebelum ancaman pandemik ini bermaharajalela.

Dengan kuasa dan keberadaan yang kalian ada, bantulah kehidupan rakyat yang makin sakit dan membarah perit ini. Kerana amanah yang telah kalian ‘ambil’, pandanglah jiwa-jiwa rakyatmu ini dengan penuh kasih sayang dan tanggungjawab, seperti seorang ketua keluarga terhadap keluarga yang dipimpinnya.

Jika perkara itu tidak dapat kalian tangani, serahkanlah kepada yang ahli, bukan bermegah dengan jawatan dan kedudukan yang ‘dirampas’ itu. Jika benar kegagalan ini bukan kerana kalian, jadi siapa punya angkara semua ini?

Apakah sehingga perlu rakyat menadah tangan mendoakan penguasa yang sebegini yang sangat keterlaluan melakukan sesukanya dan rakyat berasa dizalimi?

Ingatlah bahawa doa mereka yang dizalimi dan teraniaya sangat didengar Allah. Sebagai rakyat, teruskan doa-doa kita agar kembali mendakap kesejahteraan hidup sebagaimana sebelum Mac 2020 lalu.

Suka saya memetik status Furqan Abdullah yang menulis dan sering mengingatkan masyarakat.

“Saya ingin mengajak semua untuk membuat sesuatu perkara yang lebih bernilai tinggi (dan insya-Allah lebih berimpak) iaitu senjata paling ampuh yang ada dalam diri kita iaitu rintihan dan doa.”

Katanya, dalam hadis, Rasulullah SAW menjamin bahawasanya doa orang yang dizalimi tiada hijab antara dirinya dengan Tuhan.

“Justeru, bagi sesiapa yang rasa teraniaya dan terkesan teruk dengan sikap tak bertanggungjawab penguasa ini, mari sama-sama kita mengubah hamburan kemarahan kita di media sosial dengan berdoa merintih kepada Allah SWT agar memberi balasan yang setimpal akan kezaliman dan penganiayaan yang dilakukan.”

“Memanglah bukan beliau seorang sahaja yang perlu dipertanggungjawabkan, namun melihat kepada siri keangkuhan dan sikap beliau amat menyesakkan dada kita semua.”

Beliau memetik satu ayat al-Quran untuk menjawab persoalan sama ada dibolehkan untuk berdoa ke atas orang yang menzalimi kita.

“Allah tidak suka kepada perkataan-perkataan buruk yang dikatakan dengan berterus-terang (untuk mendedahkan kejahatan orang); kecuali oleh orang yang dianiayai. Dan (ingatlah) Allah sentiasa Mendengar, lagi Maha Mengetahui.” (An-Nisa’: 148)

Beliau juga memetik tafsiran Syeikh as-Sa’di berkaitan ayat ini.

“Diharuskan untuk berdoa dan mengadu kepada Allah ke atas mereka yang bersikap zalim. Begitu juga terang-terangan membongkar keburukan bagi mereka yang terang-terang melakukannya tanpa membuat sebarang bentuk penipuan (mengada-adakan cerita) ataupun berlebih-lebihan daripada (kadar) kezalimannya. Begitu juga hendaklah tidak sampai melampau daripada sikap zalimnya dengan mencaci (peribadinya).”

Ya, kepada siapa lagi yang kita perlu harapkan selain kekuatan ‘senjata’ doa dan pengharapan kepada yang Maha Esa?

Ayuh, kita terus berdoa agar Allah hadirkan pemimpin yang dapat mengembalikan negara Malaysia yang tercinta ini ke arah yang lebih baik, tanpa Covid-19, tanpa rasuah, tanpa penunggang agama, tanpa maksiat, tanpa penindasan, tanpa pembohongan dan tanpa segalanya yang tidak baik, yang sesiapa pun tidak inginkan.

Ya Allah, dengarkanlah rintihan kami, hamba-Mu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Zakir Naik: GDM ajak dialog

“Kami ingin menjemput dan mengajak pihak tersebut untuk berbincang secara matang, jujur dan terbuka demi perpaduan dan keharmonian negara”, ujar Pengerusi GDM, Hj Nicholas Sylvester dalam sidang media gabungan NGO itu pada Sabtu lalu.

“Kami juga mengajak mereka untuk melihat perkara ini berdasarkan bukti yang adil dan bukan tuduhan atau spekulasi”, tambah beliau yang juga Pengerusi Hidayah Centre Foundation.

Menurut Exco GDM, Sulaiman Mahran, jika tuduhan ini adalah benar, mereka juga akan memastikan Dr Zakir Naik tidak dibenarkan memasuki Malaysia.

Katanya, “NGO ini menyokong sepenuhnya untuk mengusir Dr Zakir Naik jika benar dia mengancam keselamatan negara seperti yang mereka dakwa”.

“Mereka dikehendaki mengemukakan bukti dalam masa tujuh hari bermula 9 Mac dan jika terbukti, kami sendiri akan bawa mereka berjumpa Timbalan Perdana Menteri untuk mengusir Zakir Naik”, katanya.

Pada 1 Mac 2017, sekumpulan aktivis telah menfailkan tuntutan mahkamah untuk menangkap dan mengusir pendakwah antarabangsa, Dr Zakir Naik.

Tuntutan tersebut dibuat atas dakwaan Zakir membawa ancaman kepada keselamatan, keharmonian dan perpaduan negara.


Almarhumah Dr Nida Fatin: IKRAM Ucap Takziah

Pertubuhan IKRAM Malaysia berasa terkejut dan sedih atas pemergian Dr Nida Fatin Mat Asis yang terlibat dalam kemalangan di Papar, Sabah semalam.

IKRAM mengucapkan takziah kepada suaminya, Dr Abdullah Shamsir Mokti, kaum keluarga serta IKRAM Sabah atas kehilangan sebutir permata yang amat bernilai ini.

Almarhumah Dr Nida merupakan Bendahari IKRAM Daerah Putatan dan seorang aktivis IKRAM yang gigih menggerakkan dakwah semenjak di United Kingdom lagi bersama-sama dengan IKRAM UK & Eire.

Mari kita sama-sama berdoa agar Almarhumah ditempatkan bersama para syuhada’ dan solihin.

Kita yang sedang menunggu giliran hendaklah mengambil iktibar untuk meningkatkan amal kita secara berterusan kerana kematian itu boleh datang pada bila-bila masa.

Jawatankuasa Pusat (JKP) IKRAM akan diwakili oleh Setiausaha Agungnya, Hj Nahar Md Nor ke majlis solat jenazah di surau berhampiran rumah keluarganya di Setia Alam, Selangor pada pagi ini.

Hj Nahar Md NorSetiusaha AgungPertubuhan IKRAM Malaysia


Cabaran rezeki musim COVID-19

Saya amat bersimpati. Tidak kurang juga cabaran manusia di luar negara selain cabaran COVID-19 juga terpaksa berdepan dengan cuaca buruk seperti di Syria dan Palestin.

Golongan yang menerima bantuan termasuk mereka yang diberhentikan kerja, peniaga hilang punca pendapatan dan juga wanita dalam kalangan ibu tunggal, fakir miskin serta anak yatim.

Sebelum PKP, mereka mempunyai punca pendapatan walaupun hanya cukup makan, tetapi apabila sejak 18 Mac 2020 Perintah Kawalan Pergerakan (PKP) dan sekarang sudah gelombang ketiga COVID-19 melanda Malaysia, Perintah Kawalan Pergerakan Bersyarat (PKPB) dilaksanakan, ada yang mengadu diberhentikan kerja oleh majikan dan golongan ini perlukan bantuan untuk bangkit semula untuk meneruskan hidup.

Letakkan kebergantungan rezeki kita kepada Tuhan

Ramai yang telah dibuang kerja sekarang, majikan sudah tidak dapat mempertahankan syarikat atau mengurangkan kos yang sudah tidak dapat ditampung.

Pasangan yang bekerja pasti akan menghadapi kesukaran jika kedua-dua mereka diberhentikan kerja, ramai yang datang mendapatkan kaunseling menyatakan kerisauan yang tinggi kesan daripada tidak ada punca rezeki disebabkan dibuang kerja, bimbang dengan urusan untuk memenuhi keperluan keluarga dan tuntutan sara hidup yang tinggi sekarang ini.

Bagi klien yang Muslim, saya berpesan amalkan zikir al-Baari untuk memudahkan urusan kehidupan dan rezeki, bacalah zikir ini seawal pagi atau sesudah subuh sebelum memulakan kehidupan seharian. Insya-Allah pertolongan Allah SWT pasti ada, selain melakukan amalan kerohanian lain seperti memperbanyakkan solat hajat.

Ramai yang terjejas di luar sana dibuang kerja memilih punca rezeki dengan berniaga. Sembilan daripada 10 hasil sumber rezeki datangnya daripada perniagaan.

Pada saat rakyat Malaysia bergelut dengan hidup berikutan pandemik COVID-19, diperhatikan ramai golongan yang dibuang kerja berubah arah mencari rezeki dengan berniaga dan dengan izin-Nya berjaya dan ada setengahnya mendapat pendapatan lebih daripada perniagaan tersebut.

Kreatif mempelbagaikan usaha dalam mencari rezeki

Penularan pandemik COVID-19 menjejaskan pendapatan banyak pihak. Saya amat tertarik akan kisah dan ingin kongsikan kepada semua bagaimana kreatif seorang pengusaha burung mengatasi cabaran dengan mencari ‘jalan keluar’ bagi memastikan perniagaannya terus terselamat dan tidak menanggung kerugian.

Encik Abdul Khairan Firdaus Abdul Rahim berkata, beliau mengambil keputusan menghasilkan produk serunding berasaskan haiwan ternakan itu berikutan jualan telur puyuh merudum akibat COVID-19.

Ternakan burung puyuh miliknya di Kampung Tirok Gual Ipoh, Tanah Merah yang kini berjumlah 3,000 dapat menghasilkan sebanyak 15,000 telur sehari untuk pasaran tempatan sebelum pendamik COVID-19.

Beliau yang mengusahakan ternakan burung puyuh sejak 2015 berkata, kini secara purata sebanyak 500 kilogram serunding puyuh seminggu dapat dihasilkan dan mampu meraih hasil jualan mencecah kira-kira RM40,000 sebulan.

Beliau turut mendapat bimbingan keusahawanan daripada Lembaga Pertubuhan Peladang Kawasan Tanah Merah memasarkan serunding tersebut secara runcit dan borong di pasaran tempatan dan berhasrat mengembangkan jualan ke luar negara.

Beliau turut memasarkannya secara dalam talian (online) dan menggunakan ejen jualan yang kini ada seramai 64 orang seluruh negara termasuk ejen di Singapura.

Selain itu, ada juga dilaporkan dua orang pramugara yang diberhentikan daripada syarikat penerbangan telah berniaga dengan membuka spa dan alhamdulillah, berjaya pula meraih pendapatan dari rumah yang lumayan.

Satu usaha yang amat dipuji kepada mana-mana pihak sama ada daripada pertubuhan dan individu yang telah turun padang membantu masyarakat dan barisan hadapan (frontliners) di luar sana.

Pelbagai bentuk sumbangan dan bantuan yang diberikan seperti edaran kit makanan, bantuan wang ringgit, pemulihan rumah yang rosak seperti yang dilakukan oleh pihak IKRAM melalui i-Bantu.

Selain, itu usaha Pertubuhan Kebajikan iReach Kasih Sabah mengambil inisiatif melaksana kutipan dana bagi memulakan iReach Kasih Food Bank di negeri ini bagi membantu golongan terkesan akibat pandemik COVID-19 juga sedikit sebanyak dapat meringankan beban masyarakat terutama sekarang di Sabah yang merupakan antara negeri yang terjejas teruk sejak sebulan lalu.

Hidup perlu diteruskan. Hidup perlu makan dan pakai. Jangan putus asa, usaha dan usaha. Lihatlah cabaran hidup dengan positif, yakin rezeki Tuhan ada di mana-mana. Setiap yang menimpa kita oleh Tuhan pasti ada sebab dan hikmah di sebaliknya.

Bagi golongan yang tidak terjejas punca rezeki semasa pandemik, bantulah rakan dan golongan masyarakat yang terjejas punca rezekinya di luar sana. Yakinlah, rezeki kita tidak akan berkurangan, malah, Tuhan akan melipatgandakannya lagi selain kita beramal untuk mencari pahala untuk jaminan kehidupan hakiki dan kekal di akhirat sana.

Kepada golongan yang terjejas, dapatkan perkhidmatan kaunseling untuk anda menangani masalah psikologi semasa tempoh berdepan dengan cabaran rezeki dalam kehidupan anda. Sebarang aduan krisis masyarakat, sila hubungi talian kasih 15999 yang beroperasi 24 jam untuk mendapatkan bantuan.

Dr Samsiah JayosPensyarah Kaunseling UNIMAS dan Kaunselor BerlesenAhli IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadilah rahmah kepada negara dan dunia

“Anda semua adalah orang-orang yang akan membawa rahmah iaitu rahmatan lil ‘alamin bukan sahaja kepada Malaysia tetapi kepada seluruh dunia dan itulah harapan para guru dan seluruh masyarakat buat anda,” ucap beliau ketika merasmikan penutup LKD 8 di Sekolah Menengah Sri Al Amin Bangi di sini.

Tambahnya, dengan kemunculan lebih ramai pejuang lantaran umat Islam yang ditarbiah secara massa, para peserta diharapkan menjadi pemimpin pelapis yang dapat membimbing dan memimpin mereka.

Ucapan perasmian Hj Shahrul Aman dan para peserta LKD 8

Beliau juga menasihatkan peserta supaya mempunyai niat yang suci dan ikhlas sebelum melaksanakan apa-apa projek kerana ia merupakan permulaan bagi segalanya.

“Jangan sesekali remehkan perkara ini kerana ia sangat penting. Kita tidak mahu anda membuat kerja sekadar apa yang boleh saja, tidak ada pendirian sehingga yang membawanya adalah perut dan nafsu akibat tidak ada matlamat,” tegasnya.

Pada akhir ucapan, beliau mengingatkan para peserta untuk sentiasa bersedia, istiqamah dan memainkan peranan utama dalam ukhuwah serta tidak meninggalkan perkara-perkara asas dalam dakwah. Turut hadir dalam majlis tersebut Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor.

Latihan Kader Du’at 8 yang diadakan selama tiga minggu telah berakhir pada Sabtu, 4 Februari 2017 merupakan aktiviti tahunan yang melibatkan 114 pelajar lepasan SPM daripada sekolah rangkaian IKRAM MUSLEH seluruh negara.

SUA IKRAM, Hj Nahar dan Presiden IKRAM Siswa, Ahmad Taqiyuddin Shahriman bersama para peserta dalam lawatan ke Ibu Pejabat IKRAM

Bertujuan untuk mengisi keperluan tarbiah pelajar dan merapatkan saf, program ini juga membantu mengukuhkan serta memantapkan fikrah peserta sebagai persediaan ke modul tarbiah yang seterusnya.

Pada hari sebelumnya, para peserta turut berpeluang melawat Ibu Pejabat IKRAM bagi memperkenalkan NGO tersebut sebagai penaung bagi IKRAM MUSLEH serta menyuntik kesedaran tentang budaya berfikir dan kepimpinan dalam menguruskan aktiviti dakwah, tarbiah dan kebajikan.

Hadir memberikan penerangan Hj Nahar Md Nor, Setiausaha Agung IKRAM serta wakil-wakil JK Seberang Laut, JK Pembangunan Mahasiswa, JK Dakwah IKRAM dan IKRAM Siswa Nasional.


PKP: Membaca buku memang seronok!

Membaca buku? Pilihan yang tepat! Mungkin ada segelintir orang tidak gemar membaca buku. Tetapi apa salahnya anda cuba memulai aktiviti ini dengan membeli sebuah buku tipis yang tajuknya menarik perhatian anda.

Sebenarnya ada banyak manfaat yang kita perolehi melalui pembacaan buku. Bak kata peribahasa, membaca adalah jambatan ilmu. Ya, selain daripada menambah ilmu pengetahuan kita, membaca juga adalah sebuah pengembaraan! Menarik kan?

Membaca ibarat kita mengembara. Apabila kita banyak membaca buku dengan tajuk yang berbeza-beza, secara automatik akan muncul berbagai-bagai perasaan dalam diri kita. Bahagia, sedih, takjub, terkilan dan lain sebagainya akan mencorak-warnakan hari-hari kita ketika membaca buku.

Jika sesuatu buku itu menceritakan tentang sejarah, maka seolah-olah kita berada pada zaman itu, kita akan dibawa mengembara dari suatu tempat ke tempat lain, dari suatu situasi kepada situasi yang lain.

Manakala buku yang bergenre travelog pula apabila kita membacanya, kita tidak sabar untuk membuka halaman berikutnya. Kita diajak sekali mengembara ke pelbagai tempat.

Di kala pandemik tidak mengizinkan kita untuk merentas sempadan negara mahupun negeri, jadi saya amat syorkan untuk anda membaca buku travelog. Berkemungkinan ada beberapa tempat yang belum pernah anda kunjungi yang terkandung dalam buku tersebut. Selamat menjelajah!

Buku-buku motivasi dirasakan sangat perlu untuk kita baca di kala pandemik melanda negara kita ini seperti tiada berkesudahan. Kemurungan selalu dikhabarkan menyerang masyarakat kita sepanjang perintah kawalan pergerakan yang dilaksanakan oleh kerajaan.

Oleh yang demikian, dengan membaca buku motivasi insya-Allah diharapkan dapat perlahan-lahan menaikkan semangat kita kembali, tidak mudah bersedih dan tidak berasa keseorangan. Di pasaran sekarang banyak tersedia buku-buku yang berunsurkan motivasi. Tentunya dengan mudah anda dapatkannya secara online.

Setelah kita menghabiskan pembacaan sebuah buku, pasti kita akan temui beberapa fakta yang menarik tertulis di dalamnya. Nah, apa kata anda kongsikannya di laman media sosial. Menerusi perkongsian tersebut, secara tidak langsung anda telah menarik ramai orang untuk membaca buku.

Bergabung dalam kelab-kelab pencinta buku amatlah digalakkan. Melalui platform ini, kita akan memperolehi banyak maklumat tentang buku-buku yang menarik untuk dibaca serta harga buku yang sesuai dengan bajet kita. Ramai ahli kelab akan berkongsi berkaitan buku dengan anda.

Intihanya, memilih membaca buku sebagai aktiviti sepanjang PKP adalah pilihan yang bijak. Sesiapa sahaja boleh membaca buku, tidak kira usia muda mahupun tua, tidak kira apapun pangkat anda. Jadikan buku sebagai teman, pasti tidak kan sia-sia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SKR 2018: Bicara terbuka, anak terpelihara

Seminar ini dianjurkan Wanita IKRAM Negeri Selangor dengan kerjasama PELITAWANIS Cawangan UNITEN-YTN, Pusat Islam UNITEN, Persatuan Kebajikan Pekerja Islam (PKPI) UNITEN, Kelab Kilat UNITY,  Malaysians Against Pornography (MAP) dan Wanita IKRAM Kawasan Sepang, Hulu Langat, Kajang dan Bandar Baru Bangi.

Naib Canselor UNITEN, Dato’ Profesor Ir Dr Kamal Nasharuddin Mustapha telah merasmikan seminar setengah hari yang telah dihadiri seramai 208 peserta dari sekitar Selangor, Kuala Lumpur, Putrajaya dan Negeri Sembilan.

Ucaptama yang bertajuk “Kesihatan Seksual dan Reproduktif (KSR) untuk anak-anak: Apa peranan ibu bapa” telah disampaikan oleh Pakar Sakit Puan Hospital Canselor Tuanku Muhriz, Universiti Kebangsaan Malaysia (HUKM) Prof Dr Harlina Halizah Siraj.

“Ucaptama ini telah memberi pendedahan, bimbingan, pencerahan serta kesedaran kepada  lapisan masyarakat sama ada ibu bapa, guru-guru dan anak-anak,” ujar Pengarah Seminar, Prof Madya Dr Norhasmah Sulaiman.

Jelasnya lagi, kesedaran tersebut penting supaya masyarakat lebih terbuka untuk membicarakan perihal kesihatan seksual dan reproduktif agar kehidupan anak-anak lebih teratur dan selamat daripada gejala sosial yang tidak sihat.

Seminar ini telah dijayakan dengan sesi forum yang dikendalikan oleh Ketua Wanita IKRAM Selangor, Prof Dr Hanim Salleh yang bertajuk “Bicara terbuka, Anak Terpelihara” bersama tiga penelis yang berpengalaman luas iaitu Ustaz Abdul Muhaimin Mohd Shahar, Dr Alizi Alias dan Puan Rosmawati Zainal.

Dalam perkembangan berkaitan, Prof Hanim turut membacakan kenyataan media berkenaan isu yang dibincangkan dalam seminar di hadapan media-media yang hadir.

“Kesinambungan daripada sidang media itu, satu artikel bertajuk “Tangani cabaran remaja kini” telah  diterbitkan di Harian Metro bertarikh 26 Oktober 2018,” jelas Norhasmah yang juga Ketua Jawatankuasa Pembelaan Wanita dan Keluarga Wanita IKRAM Selangor.

Pada tarikh yang sama ujarnya, Prof Hanim bersama Jawatankuasa Jaringan Wanita IKRAM Selangor, Puan Yuzaila Yusoff telah dijemput sebagai tetamu untuk membicarakan topik “Bicara Terbuka, Anak Terpelihara” dalam slot Ala Carte Pagi, Radio Bernama.

“Seminar Keibubapaan Rahmah (SKR) ini juga dirancang akan dilaksanakan di kawasan-kawasan seluruh negeri Selangor dengan usaha sama badan-badan setempat yang akan dikenal pasti.”

Menurutnya lagi, Jawatankuasa SKR berharap dengan penyertaan yang menyeluruh daripada seluruh lapisan masyarakat di samping mendapat liputan daripada media massa, dapat membuahkan kebaikan kepada penganjuran seminar ini.

Pengerusi Pelitawanis UNITEN-YTN, Datin Halizawati Amir, Yang Dipertua IKRAM Negeri Selangor, Haji Norazmi Mat Noh turut hadir ke seminar ini.


IKRAM Muda Anjur Tayangan MALBATT: Misi Bakara

“Apa yang ada dalam filem yang anda tonton memang dahsyat, namun situasi sebenar adalah lebih dahsyat!” Begitulah ucapan Lt Kol Kamal Idris Johari sebelum sesi tontonan filem MALBATT: Misi Bakara.

Malam tadi, IKRAM Muda telah menganjurkan ‘Movie Night – MALBATT Misi BAKARA’ sebagai salah satu program Sambutan Bulan Kebangsaan (SBK) yang sedang berlangsung di peringkat Pertubuhan IKRAM Malaysia di seluruh negara dengan tema ‘Walau Kita Berbeza, Tetap Teguh Bersama’.

Tontonan tersebut dihadiri pemimpin Pertubuhan IKRAM Malaysia iaitu Ketua IKRAM Muda, Khairul Anuar Kamaruddin dan Pengarah SBK 2023, Dr Sabariah Baharun. Program ini ditaja oleh IKRAM Muda Kawasan Batu, Kuala Lumpur.

Ia turut diserikan dengan kehadiran dua tokoh MALBATT yang terlibat dengan misi ini iaitu Lt Kol Kamal Idris Johari (B) dan Kapten Mazlan Fauzi (B).

Kapten Mazlan adalah Ketua Platun 5 dan nama panggilan 22, yang mempunyai 30 anggota. Beliau juga adalah ketua pasukan penembak tepat MALBATT.

Pada malam misi Bakara, Kapten Mazlan membawa 13 anggota dalam pasukan Kompeni Bravo, manakala Kapten Kamal pula Ketua Platun ke-2  berada dalam pasukan Kombat Kompeni Alpha.

Misi tersebut bermula 11.00 malam hingga 5.00 pagi. “Koperal Mat Aznan mati atas ribaan saya,” ujar Kapten Kamal.

Filem penuh aksi ini dapat menunjukkan betapa Malaysia sebagai sebuah negara kecil mampu memberikan khidmat terbaik sebagai anggota tentera pengaman Pertubuhan Bangsa-bangsa Bersatu (PBB).

Tentera Malaysia bersungguh-sungguh melaksanakan tugas dalam misi pengamanan walau terpaksa berkorban nyawa. Bukan kepakaran ketenteraan yang ingin diiktiraf, namun kesungguhan mereka dalam melaksanakan tugas dan arahan.

Kapten Mazlan dan Lt Kol Kamal Idris

Filem ini juga dapat memberikan pengajaran kepada rakyat Malaysia betapa pentingnya sebuah negara yang aman damai dan harmoni. Persengketaan membawa kepada kehancuran sesebuah negara.

Pesan Kapten Mazlan kepada penonton, sayangilah negara kita sebab kemerdekaan itu mahal. Negara yang tidak merdeka tidak akan ada orang-orang yang bebas dan senang, penuh dengan kemiskinan dan ranjau.

Siti Hamisah Manan
Ketua Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan Politik: Tingkatkan Kapasiti Generasi Muda

Kesedaran untuk memberikan pendidikan politik dengan serius terhadap generasi muda semakin mendapat perhatian besar apabila Undi18 mula dikuatkuasakan.

Pelbagai inisiatif mula diusahakan oleh pelbagai pihak yang harus kita puji dan berikan lagi galakan. Namun demikian, ada sisi lain yang penting untuk kita perhatikan semula dalam menjayakan pendidikan politik ini.

Harus kita sedar bahawa pendidikan politik bukan sahaja usaha untuk memberikan pengetahuan tentang tadbir urus dan pentadbiran kerajaan, sistem demokrasi dan perlembagaan serta nilai-nilai kenegaraan.

Tetapi pendidikan itu harus juga mampu memberikan kapasiti untuk generasi muda melaksanakan hak dan tanggungjawab mereka sebagai rakyat dengan berkesan.

Ada dua kapasiti utama yang harus dipertimbangkan untuk diberikan perhatian iaitu pertamanya kapasiti mereka secara intelektual.

Melalui pendidikan politik ini, generasi muda seharusnya mampu untuk menjelaskan situasi semasa yang sedang mereka hadapi, kesan-kesan baik atau buruk yang mereka akan lalui serta tindakan yang boleh mereka ambil untuk menghadapi situasi berkenaan.

Kapasiti intelektual mereka tidak hanya berlegar soal diri mereka sendiri, tetapi mampu menjelaskan dari sudut soal masyarakatnya dan negara secara struktural mahupun kultural.

Kapasiti ini harus dibesarkan supaya generasi muda mampu memuatkan gagasan dan cita-cita yang lebih besar serta mampu mempunyai sistem dan proses berfikir yang lebih mendalam dan luas.

Hal ini dapat memastikan generasi muda tidak gopoh dan rancu dalam berfikir, bahkan lebih berhati-hati dan cermat, sekali gus menyelamatkan mereka daripada lambakan maklumat yang menyesakkan yang kebiasaannya selapis sahaja informasinya.

Kapasiti yang seterusnya adalah kapasiti dalam menentukan sikap dan pemihakan ketika berhadapan dengan apa-apa situasi. Hal ini hanya mampu terbina jika dapat disuburkan sebuah kesedaran moral dan tanggungjawab sosial dalam jati diri generasi muda.

Mereka (memilih) menjadi peduli terhadap perkara yang berlaku di sekitar mereka, lebih-lebih lagi hal yang benar-benar memberikan kesan terhadap diri dan masyarakat sekitar mereka.

Kapasiti ini harus kita besarkan agar kita dapat melahirkan generasi yang jelas sikap mereka. Mereka juga berani berpihak, tidak mengada-ngada mahu bersifat neutral kerana kononnya tidak mahu dilihat terikut sama mana-mana parti politik.

Mereka tidak menjadi generasi yang membiarkan arus dan ombak menentukan arah mereka, tapi mereka sendiri mampu memilih – dengan penuh kesedaran yang kritis, bukan kesedaran naif dan magis – arah mana yang ingin mereka ambil terutamanya untuk berpihak kepada kebenaran dan keadilan serta kumpulan yang dizalimi hak mereka.

Kedua-dua kapasiti ini memerlukan sebuah kesedaran yang nyata dan terang terhadap posisi dan tanggungjawab yang mesti generasi muda mainkan.

Jika dua kapasiti ini diberikan perhatian besar dalam pendidikan politik, kita akan dapat melahirkan generasi muda yang aktif menyertai ruang-ruang yang ada dalam demokrasi tanpa perlu menunggu ulang lima tahun sekali – iaitu turun mengundi.

Jikalau pendidikan politik hanya memberikan pengetahuan – soal-soal kenegaraan, pentadbiran, polisi dan sebagainya – tapi tidak mampu menghasilkan keupayaan intelektual serta keupayaan sikap dan pemihakan, ia adalah proses pendidikan politik yang melumpuhkan!

Harus kita ingat, ukuran pendidikan politik bukan hanya pada kemampuan mereka turun mengundi. Ia ukuran yang sempit dan tersendat. Ia harus diukur pada keupayaan mereka untuk menyertai ruang-ruang dalam demokrasi dengan berkesan.

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tragedi Kepala Air Kemaman Yang Menyayat Hati

[DIKEMAS KINI] Baru-baru ini negara dikejutkan dengan tragedi kepala air yang menyayat hati di Jeram Mawar, Kampung Air Putih di Kemaman, Terengganu hingga mengorbankan banyak nyawa.

Kepala air atau juga disebut sebagai sumber sungai ialah kejadian gelombang aliran air mengejut dalam kuantiti yang besar mengalir dari hulu sungai atau air terjun ke sungai utama. Lazimnya, ia berpunca daripada hujan lebat yang berlaku di hulu sungai.

Berikutan kejadian itu, dilaporkan 10 individu dengan sembilan daripadanya adalah sekeluarga berasal dari Felda Lepar Hilir, Kuantan, Pahang datang berkelah di jeram tersebut pada Sabtu sebelum dihanyutkan arus deras itu.

Rentetan itu, pada Ahad lalu, seorang lelaki dan seorang wanita telah ditemui lemas selepas dipercayai dihanyutkan kepala air.

“Dua korban pertama telah ditemukan masing-masing pada jam 12.45 tengah hari pada Ahad,” kata Pegawai Bertugas Pusat Kawalan Kontinjen (CCC) Ibu Pejabat Kontinjen (IPK) Terengganu, Asisten Superintenden Ahmad Syukri Yusoff.

Kedua-dua mangsa tersebut ialah Azizah Eiyi, 40, dan anaknya, Muhammad Zulqarnain Haikal Karim, berusia 11 tahun.

Didapati kenderaan yang digunakan mangsa yang turut terjejas dipercayai dihanyutkan kepala air.

“Mayat pertama iaitu seorang wanita ditemui orang ramai di tebing sungai berhampiran Kubur Kampung Laut, Pasir Gajah, Kemaman, manakala mayat kedua iaitu seorang lelaki ditemui di atas kayu di tebing sungai menuju ke Tasik Hutan Sungai Air Putih.”

Tambahnya lagi, pemantauan di lokasi kejadian menemui sebuah kereta jenis Proton Gen 2 bernombor pendaftaran JHY 5517 dan sebuah motosikal jenis SYM dengan nombor pendaftaran CER 5753 lebih kurang dua kilometer dari lokasi penemuan mayat kedua.

Hasil siasatan awal pada kedua-dua mayat tidak menemui sebarang kesan kecederaan atau kesan perlakuan jenayah.

Namun, Operasi mencari dan menyelamat (SAR) lapan lagi mangsa yang hilang terpaksa dihentikan lebih awal petang Ahad berikutan dikhuatiri kepala air mungkin berulang.

Ketua Zon 2 Jabatan Bomba dan Penyelamat Terengganu, Azman Alias berkata, operasi hari pertama terpaksa ditamatkan pada 6 petang berikutan hujan lebat di lokasi SAR.

Seramai 37 anggota termasuk pegawai dan anggota daripada Balai Bomba dan Penyelamat (BBP) Dungun, BBP Kemaman, BBP Cheneh, Ibu Pejabat Polis Daerah Kemaman dan Angkatan Pertahanan Awam (APM) dikerah untuk operasi SAR tersebut.

Pada kesempatan itu, beliau turut menasihatkan orang ramai supaya tidak melakukan aktiviti di lokasi yang berisiko berlaku fenomena kepala air dalam keadaan cuaca yang tidak menentu pada masa ini.

Identiti dua beranak itu dikenal pasti selepas pengecaman dilakukan ahli keluarga di Bilik Forensik Hospital Kemaman, pada Ahad malam.

Dalam pada itu, lapan individu lagi, termasuk tujuh sekeluarga yang masih hilang pada Ahad dikenal pasti.

Ketua Polis Daerah Kemaman, Superintenden Hanyan Ramlan berkata, tujuh sekeluarga itu ialah Karim Abdullah, 39; Putri Balqis Izzati Abdul Rahman, 18; Putri Alleya Maisarah Karim, 16; Putri Nor Fatin Karim, 14; Putri Nurerina Natasya Karim, 10; Muhammad Haziq Ziqree Karim, 6, dan Putri Aryana Umaira Karim, 4.

Seorang lagi individu yang hilang merupakan tunang kepada Putri Balqis Izzati iaitu Muhammad Fikri Saliman, 24, yang berasal dari Batu Pahat, Johor.

Hanyan berkata, pihaknya percaya Karim yang bekerja sebagai pemandu jengkaut di Hutan Air Putih di sini, mahir dengan laluan di lokasi sehingga mampu untuk masuk ke kawasan itu menggunakan kenderaan yang kurang sesuai.

“Bagaimanapun, mereka mungkin tidak menyedari keadaan kepala air yang datang dengan deras secara tiba-tiba. Kalau tengok keadaan di lokasi tadi, paras air dipercayai meningkat sebanyak lima hingga 10 meter sekali gus, tidak sempat untuk melarikan diri ketika sedang mandi di situ,” katanya.

Dalam perkembangan lain, keluarga mangsa masih berasa terkejut dan seakan tidak percaya dengan kejadian yang berlaku ini selepas mengetahui kejadian menimpa keluarga Allahyarham Azizah Eiyi.

“Saya diberitahu polis datang ke rumah ibu dan ayah saya di Felda Lepar Hilir 3, Gambang, Kuantan untuk mengesan ahli keluarga. Kebetulan juga saya ternampak berita tular di Facebook berserta nombor plat kereta yang dinaiki kakak saya sekeluarga,” kata Syawalluddin Eiyi.

Menurut Syawalluddin, tujuh anak saudaranya termasuk paling kecil berusia lima tahun turut terlibat dalam tragedi itu.

“Kakak saya bersama suaminya pergi bermalam untuk berkelah ke situ bersama anak dan seorang lagi bakal menantu keluarga kami,” ujarnya.

Tambahnya lagi, sebelum ini mereka memang pernah bermalam di kawasan itu memandangkan abang iparnya bekerja di sana (Terengganu) dan kali terakhir dirinya bertemu kakak dan abang iparnya ialah pada Jumaat lalu.

“Tak sangka pula kali ini tragedi tak diingini berlaku kepada mereka sekeluarga. Saya berharap sangat dan berdoa agar masih ada yang terselamat,” luahnya.

Setakat pagi Selasa, tujuh mayat telah ditemukan dan dikenal pasti identitinya iaitu Karim, Azizah, Muhammad Zulqarnain Haikal, Putri Nurerina Natasya, Muhammad Haziq Ziqree, Putri Aryana Umaira Karim dan Putri Balqis Izzati Abdul Rahman.

Operasi hari ketiga SAR bagi mencari tiga lagi mangsa yang masih hilang dalam kejadian kepala air diteruskan melibatkan 170 anggota dari pelbagai agensi termasuk JBPM, Polis Diraja Malaysia (PDRM) dan Pasukan Gerakan Am (PGA) selain turut dibantu orang awam.

Pencarian yang dilakukan masih di radius yang sama melibatkan tiga zon seluas kira-kira 35 kilometer persegi dan sebanyak enam unit anjing pengesan K9 JBPM dan PDRM digunakan dalam operasi tersebut.

Pada hari yang sama kira-kira jam 3 petang, mayat kelapan, Putri Alleya Maisarah Karim dijumpai di sektor A tidak jauh dari mayat kedua yang ditemui pada Ahad.

Setakat ini, lapan mayat mangsa sekeluarga yang ditemui selamat dikebumikan di Tanah Perkuburan Islam Felda Lepar Hilir 3, Gambang, Pahang pada Selasa dan Rabu (4 dan 5 Julai).

Selepas dua hari tiada sebarang petunjuk baharu dalam operasi SAR, mayat mangsa kesembilan, Muhammad Fikri, berjaya ditemukan pada pagi Jumaat, 7 Julai kira-kira dua kilometer dari lokasi kejadian.

Seorang lagi mangsa yang masih hilang ialah Putri Nor Fatin, dan usaha mengesannya masih diteruskan dengan penumpuan kawasan pencarian di sektor A dan B.

Menurut Ketua Zon 2 Jabatan Bomba dan Penyelamat Malaysia (JBPM) Terengganu, Azman Alias, setakat ini pihaknya tidak menerima petunjuk baharu berhubung pencarian mangsa terakhir berkenaan, kecuali penemuan sebuah beg dipercayai milik Karim, yang mengandungi antaranya beg sandang hitam dengan tanda nama ‘Fatin’ dipercayai milik mangsa itu.

Berikutan kejadian tersebut, Menteri Besar Terengganu, Datuk Seri Dr Ahmad Samsuri Mokhtar menyatakan bahawa tragedi itu dipercayai bukan berpunca akibat penerokaan pembalakan baharu di kawasan itu.

“Pembalakan yang berlaku di kawasan tersebut adalah aktiviti lama yang dijalankan sebelum ini. Insya-Allah, kita akan mengadakan perbincangan secara menyeluruh bukan hanya risiko fenomena kepala air di daerah in, malah melibatkan kawasan lain.

Justeru, beliau akan melihat kembali keberkesanan notis ditampalkan di sekitar kawasan perkelahan kerana kebiasaan kawasan berkenaan mempunyai papan tanda.

Beliau turut memberitahu, Majlis Agama Islam dan Adat Melayu Terengganu (Maidam) akan menanggung kos penghantaran jenazah mangsa pulang ke kampung halaman.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Siapa PM10 Pilihan Anda?

PRU15 yang bakal berlangsung adalah PRU bagi segala PRU. Ia bakal membariskan tiga pilihan Perdana Menteri dengan tiga gabungan parti yang utama iaitu Barisan Nasional, Pakatan Harapan dan Perikatan Nasional yang baru muncul akibat Langkah Sheraton pada tahun 2020.

‘Adik bongsu’ Gerakan Tanah Air juga tidak kurang bersemangat untuk mengembalikan Perdana Menteri buat kali ketiga iaitu Tun Dr Mahathir Mohamad.

PRU15 adalah PRU memilih Perdana Menteri ke-10 (PM10). Siapakah Perdana Menteri idaman yang dipercayai rakyat untuk memimpin Malaysia? Siapakah Perdana Menteri  yang menjaga rakyat tanpa mengira bangsa dan agama?

Siapakah Perdana Menteri yang akan memberi keyakinan kepada pelabur luar untuk melabur di Malaysia? Siapakah Perdana Menteri yang mengutamakan kepentingan rakyat berbanding kuasa, harta dan mengayakan ahli keluarga serta kroni-kroni?

Semua ini bergantung kepada gabungan parti mana yang dominan yang akan memenangi majoriti mudah iaitu 112 kerusi bagi 222 kerusi parlimen yang dipertandingkan. Gabungan parti yang mendapat 112 bakal membentuk kerajaan dan membariskan menteri-menteri.

Kementerian-kementerian bakal menguruskan dana-dana yang diperuntukan dalam bajet. Di sinilah peri pentingnya amanah dan kejujuran dalam menguruskan peruntukan untuk pembangunan negara dan rakyat.

Andai kata tiada gabungan yang mendapat majoriti mudah, apakah yang akan berlaku? Perlu berlaku kesepakatan. Siapa yang boleh membuat kesepakatan dan membentuk majoriti mudah, ia akan membentuk kerajaan sebagaimana yang berlaku setelah Langkah Sheraton.

Kerajaan yang dibentuk mungkin rapuh, tidak stabil dan boleh dimanipulasi walaupun RUU Anti Lompat Parti telah wujud. Ini kerana RUU Akla Lompat Parti tidak membenarkan individu melompat parti, namun sekiranya parti itu sendiri yang menarik sokongan, ia tidak termaktub dalam RUU Anti Lompat Parti.

Mengapa ini seperti sangat rumit untuk difahamkan? Bahasa mudahnya, pilihlah gabungan yang benar-benar dapat membentuk kerajaan. Perlu ada satu gabungan yang dominan memenangi 112 kerusi demi membentuk kestabilan politik.

Oleh itu, kepada rakyat Malaysia, nilai calon gabungan parti-parti yang bertanding untuk memegang tampuk kerajaan. Anda boleh pilih kepimpinan yang bagaimana untuk memimpin negara ini dan berkhidmat untuk rakyat.

Anda boleh tentukan sama ada kerajaan yang ada ini telus, berintegriti, sentiasa memikirkan kebajikan rakyat, jauh sekali daripada pecah amanah, rasuah dan mementingkan selera, nafsu dan poket mereka demi kesenangan hidup dengan harta rakyat dan negara!

Hak di tangan anda! Satu undi anda bakal penentu nasib kita dan negara kita untuk lima tahun akan datang!

Siti Hamisah Manan
Ketua Jabatan Penyiaran dan Multimedia
Pertubuhan IKRAM Malaysia


IKRAM sokong penuh pengisyitiharan Hari Antarabangsa Memerangi Islamofobia oleh PBB

Pertubuhan IKRAM Malaysia (IKRAM) menyokong penuh pengisytiharan Hari Antarabangsa Memerangi Islamofobia oleh Pertubuhan Bangsa-bangsa Bersatu (PBB) yang telah dipersetujui secara konsensus di Persidangan PBB di New York pada Rabu lepas.

Tarikh 15 Mac dipilih sempena insiden serangan ke atas jemaah Islam yang sedang menunaikan solat Jumaat di dua masjid di Christchurch, New Zealand pada tarikh yang sama pada tahun 2019. Insiden tersebut telah meragut 51 nyawa dan mencederakan 40 yang lain.

Inisiatif oleh Pertubuhan Kerjasama Islam (OIC) dalam persidangan PBB ini mencerminkan keperluan mendesak untuk menangani peningkatan diskriminasi, xenofobia (ketakutan dan kebencian yang dianggap asing atau pelik), sikap tidak bertoleransi dan keganasan terhadap umat Islam di seluruh dunia.

IKRAM beriltizam untuk sentiasa mendekati masyarakat berbilang etnik dan agama di Malaysia untuk menunjukkan bahawa Islam adalah sebuah agama yang mementingkan perdamaian, dan apabila dipraktikkan dengan berkesan, hanya membawa kebaikan untuk semua pihak.

IKRAM juga akan berusaha melakukan usaha-usaha advokasi dan pendidikan kepada masyarakat bagi menghapuskan sentimen Islamofobia yang dicanangkan oleh pihak tidak bertanggungjawab.

IKRAM menyeru semua warga Malaysia berbilang agama untuk sentiasa hormat-menghormati sesama kita dan tidak melampaui batas dalam bertindak dan bertutur kata.

Semoga Malaysia kita terus mendapat keberkatan Ilahi kerana kesatuan kita menentang segala bentuk kezaliman termasuk dalam sentimen Islamofobia ini.

Prof. Dato’ Dr Hassan Basri bin Awang Mat Dahan
Pemangku Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Networking Hi-Tea Wanita IKRAM Hulu Langat

Majlis bertujuan untuk beramah mesra dan membina hubungan antara pelbagai organisasi wanita di sekitar Bandar Baru Bangi, mewujudkan wadah untuk berkongsi dan bertukar pandangan dan menjalin kerjasama strategik untuk memartabatkan wanita, khususnya di daerah Hulu Langat.

Majlis telah dirasmikan oleh yang kemudiannya disusuli dengan pembentangan pengenalan IKRAM oleh Ketua Wanita IKRAM Hulu Langat, Hjh Zuraidah Kornain.  Majlis juga turut diisi dengan pembentangan ringkas oleh wakil-wakil NGO dan persatuan yang hadir. Sebanyak 16 NGO dan persatuan telah dijemput dan 12 daripadanya telah hadir.

Antara yang telah dijemput ialah Surau An-Nur Seksyen 1 (Bandar Baru Bangi – BBB), Pengasas SusuIbu.com, Persatuan Ibu Tunggal Rangkaian Hati (PITRAH), HELWA ABIM Bangi, Surau Abdul Rahman Auf, Persatuan Perubatan Islam Malaysia (PPIM), PELITAWANIS TNB cawangan UNITEN, Nisa’ Serdang, Surau Al-Kauthar, Masjid Al-Hasanah, Persatuan Penduduk BBB, Dewan Muslimat Pas Serdang, SUKMANITA UKM, HELWA PKPI TNB BANGI dan HALUANITA Hulu Langat.

Pada akhir sesi, semua peserta telah bersepakat mengeluarkan satu resolusi bersama, iaitu menyokong usaha menghentikan kekejaman dan keganasan ke atas rakyat khususnya wanita dan kanak-kanak di Palestin, Syria dan Arakan DAN turut menyokong resolusi forum peranan NGO dan surau dalam merealisasikan Bangi Bandar Ilmu pada 1 Mac 2009 seperti berikut:

Semoga usaha ini dapat menjadi pemangkin ke arah pelbagai kerjasama dimasa akan datang dan seterusnya berjaya mewujudkan barisan pendokong syariat Allah di peringkat daerah Hulu Langat.


Covid-19: Semakin Banyak Negara Sekat Pelancong Dari China

Bilangan negara yang mengenakan sekatan ke atas pelancong yang tiba dari China semakin meningkat dengan peningkatan jangkitan Covid-19.

Berikutan itu, Perancis menggesa negara-negara Kesatuan Eropah (EU) agar menjalankan ujian untuk pelancong yang datang dari China.

Pada 1 Januari 2023, Perancis menggesa negara-negara EU yang lain untuk menjalankan ujian untuk pelancong yang datang dari China bagi mengesan virus Covid-19, selepas Paris memutuskan untuk menjalankannya berikutan penularan wabak itu di China.

Pada Ahad, Perancis mewajibkan pelancong dari China untuk mengemukakan ujian negatif Covid-19 yang diambil kurang dari 48 jam sebelum meninggalkan China, dan juga akan menjalankan ujian rawak untuk mereka yang tiba.

“Perancis akan mendesak penerapan metodologi ini di peringkat EU,” kata Menteri Kesihatan, Francois Brune semasa pemeriksaannya mengenai prosedur baharu di Lapangan Terbang Paris Charles de Gaulle,  diiringi Menteri Pengangkutan, Clement Bonne.

Sebagai jawapan kepada soalan tentang kemungkinan pelancong yang tiba pada masa ini di negara EU yang lain dan kemudian pergi dari sana ke Perancis tanpa ujian, Brun berkata:

“Inilah sebabnya kita mesti menyelaraskan (di peringkat EU) , supaya ia lebih dapat dilaksanakan.”

Hanya Itali dan Sepanyol memerlukan ujian daripada 27 negara dalam blok itu, yang menjamin pergerakan bebas antara negaranya, dan pegawai kesihatan dari pelbagai negara EU baru-baru ini gagal bersetuju dengan tindakan yang sama.

Kementerian Kesihatan Jerman mengumumkan bahawa ia sedang mengkaji bagaimana untuk meneruskan dalam menangani kesan situasi wabak Covid-19 semasa di China.

“Kami memantau keadaan dengan teliti dan menyelaraskan bersama rakan kongsi antarabangsa kami,” kata jurucakap kementerian.

Beliau merujuk kepada kenyataan Menteri Kesihatan Jerman, Karl Lauterbach yang mengumumkan penyediaan pemantauan terperinci varian koronavirus di lapangan terbang Eropah, pada masa yang sama menjelaskan bahawa ia belum lagi perlu, tetapi peraturan kemasukan yang lebih ketat akan dilakukan negara itu.

“Kita perlukan satu solusi Eropah,” ujarnya.

Berikutan itu, negara-negara Eropah akan bertemu minggu depan bagi membincangkan tindak balas bersama terhadap isu ini, dengan Sweden yang kini memegang jawatan presiden bergilir EU.

Semakin banyak negara mengetatkan peraturan kemasukan pelancong dari China, dan menghadapi sekatan apabila memasuki lebih daripada beberapa negara apabila kebimbangan meningkat tentang peningkatan kes Covid-19 di China.

Pertubuhan Kesihatan Sedunia (WHO) mengambil langkah berjaga-jaga memandangkan kekurangan maklumat mengenai gelombang semasa wabak di China.

Bagaimanapun, Lapangan Terbang Antarabangsa Cawangan Eropah yang mewakili lebih 500 lapangan terbang di 55 negara Eropah, berkata sekatan itu adalah berdasarkan risiko.

Bulan lalu, susulan protes ganas, Beijing tiba-tiba menamatkan dasar ketat sifar Covid-19, yang merangkumi penutupan dan ujian menyeluruh, tiga tahun selepas virus itu pertama kali muncul di Wuhan.

Namun, beberapa minggu lalu telah menyaksikan jangkitan yang menular. Walaupun nampaknya beberapa bandar utama China telah mula pulih daripada gelombang wabak semasa, bandar-bandar kecil dan kawasan luar bandar yang mengalami kekurangan sumber masih terjejas.

Terdahulu, China menyaksikan peningkatan ketara dalam jumlah jangkitan Covid-19 dan dunia sedang bersiap siaga.

China menyaksikan peningkatan ketara dalam jumlah jangkitan virus Covid-19, selepas penarikan sekatan di sana. Hospital dipenuhi dengan pesakit.

Namun, China mengecam berkenaan sekatan pemeriksaan terhadap mereka yang dari negaranya, walaupun ia masih mengenakan tindakan sekatan yang sama bagi mereka yang memasuki negara itu.

Atriza
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hujan berterusan dijangka di Pantai Timur, Johor mulai Khamis

SERI KEMBANGAN – Jabatan Meteorologi Malaysia (MET Malaysia) meramalkan hujan berterusan di Johor, Pahang, Terengganu dan Kelantan bermula Khamis hingga Sabtu ini.

“MET Malaysia menjangkakan akan berlaku luruan monsun pada 27 Disember 2021 hingga 1 Januari 2022,” jelasnya menerusi laman rasminya.

Pada masa yang sama, tambahnya, terdapat sistem cuaca tekanan rendah di Laut China Selatan.

Keadaan ini berpotensi menyebabkan hujan berterusan di timur Sabah pada 27-30 Disember dan barat Sarawak pada 29-31 Disember.

“Manakala (hujan berterusan) di Johor, Pahang, Terengganu dan Kelantan pada 30 Disember 2021 – 1 Januari 2022.”

Selain itu, angin kencang dan laut bergelora diramal berlaku di perairan Laut China Selatan termasuklah kawasan perairan Pantai Timur Semenanjung pada 26 Disember 2021 hingga 1 Januari 2022.

“Orang awam yang merancang perjalanan ke kawasan-kawasan berkenaan dinasihatkan sentiasa berwaspada dan peka dengan maklumat terkini.”

MET Malaysia akan terus memantau keadaan cuaca sepanjang masa dan akan mengeluarkan Amaran Hujan Berterusan dan Amaran Ribut Petir apabila keadaan perlu.


Sambutan IMLD 2018 meriah, unik

Majlis yang berlangsung di Kuala Lumpur & Selangor Chinese Assembly Hall (KLSCAH) ini bertujuan meraikan kepelbagaian dan perbezaan berbahasa di Malaysia dalam suasana harmoni.

Majlis anjuran Pusat Pembangunan Kebudayaan LLG, Tamil Foundation, Jaringan Orang Asal Se-Malaysia (JOAS) dan Pertubuhan IKRAM Malaysia (IKRAM) ini bertemakan “Memelihara Kepelbagaian Linguistik dan Menggalakkan Kepelbagaian Bahasa untuk Menyokong Matlamat Pembangunan Mampan”.

“Berbilang etnik, berbilang bahasa, dan pelbagai budaya adalah aset berharga negara kita,” demikian ujar Pengerusi Pusat Pembangunan Kebudayaan LLG, Encik Lau Chee Boon dalam ucapannya.

Majlis yang diadakan pada lewat petang Rabu semalam turut diserikan dengan persembahan kebudayaan Melayu, Cina, India dan Orang Asal.

Untuk Melayu, pelajar Sekolah Rendah Islam Al-Amin Keramat telah mempersembahkan Dikir Barat manakala wakil Cina membuat persembahan nyanyian.

Wakil India pula mempersembahkan tarian kaum mereka manakala wakil Orang Asal mempamerkan kemahiran meniup seruling menggunakan hidung.

“Dari perspektif yang lebih luas, bahasa adalah instrumen yang paling berkuasa untuk memelihara dan mengembangkan warisan ketara dan tidak ketara.”

Dalam perkembangan berkaitan, para hadirin ditayangkan hasil seni kolaj pelajar-pelajar yang telah mengikuti pertandingkan pada 11 Februari lalu, menerusi video.

“Uniknya pertandingan ini, peserta pertandingan dibahagikan kepada lima kumpulan yang terdiri daripada lapan orang di mana setiap kumpulan terdiri daripada keempat-empat bangsa iaitu Melayu, Cina, India dan Orang Asal untuk menggalakkan interaksi antara kaum serta memupuk nilai hormat-menghormati,” ujar Pengarah Program, Puan Usharani Sarkunavalu.

Dengan menggunakan kreativiti dan idea masing-masing, mereka menggunakan bahan-bahan terpakai seperti botol air, surat khabar, ranting-ranting dan pelbagai lagi bahan kitar semula dan bahan semula jadi untuk menghasilkan karya mereka.

“Semoga program ini boleh dijadikan program tahunan untuk kita memperluaskan usahasama dalam projek-projek silang budaya pada masa akan datang,” kata Timbalan Presiden IKRAM, Haji Zaid Kamaruddin dalam temubual ringkasnya.

Pihak penganjur turut mengucapkan syabas dan tahniah kepada peserta persembahan, peserta pertandingan seni kolaj dan juga pemenangnya serta pihak penganjur yang menjayakannya.

Turut hadir Puan Usharani daripada Tamil Foundation selaku Pengarah Program, wakil-wakil penganjur iaitu Encik Yuva (Tamil Foundation), Puan Mei Sha (LLG Development Centre), Haji Zaid, Prof Madya Haji Badlishah Sham Baharin, Ustaz Megat Mohamed Amin Megat Mohamed Nor (IKRAM) serta Encik Yusri Ahon daripada Jaringan Orang Asal SeMalaysia (JOAS).

Antara lain yang bersama dalam penganjuran ini ialah KLSCAH sebagai tuan rumah, MySkills Foundation, Persatuan Naam Tamilar Malaysia, Japan Graduates Association of Malaysia (JAGAM), Merdeka University Berhad (MUB) dan Gabungan Pendidikan Tamil Malaysia (GPTM).

Turut bersama menjayakan ialah Gabungan persatuan Guru Sekolah Cina Malaysia (UCSTA), Tamil Artists Association (TAA), Gabungan Bertindak Malaysia (GBM), Inisiatif Pengislahan Pendidikan nasional (IPPN) dan Malaysia National Commisioner for UNESCO (NATCOM).

UNESCO telah mengisytiharkan Hari Bahasa Ibunda Antarabangsa disambut pada 21 Februari setiap tahun semenjak 17 November 1999, bagi mengiktiraf kepelbagaian bahasa dan budaya dalam kalangan penduduk dunia dengan menginterpretasikan bahasa ibunda.

Malaysia adalah antara negara yang mempunyai banyak bahasa ibunda dan Malaysia merupakan satu daripada 28 buah negara yang menyokong cadangan pengisytiharan tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anak muda santuni Rohingya, orang asli dan gelandangan

Bertemakan “To Love, To Give and To Smile”, program ini digerakkan oleh 36 orang sukarelawan terdiri daripada mahasiswa, belia, penjawat awam dan swasta, juga beberapa sukarelawan warga Indonesia, Jordan dan Pakistan.

Program ini dianjurkan bersama Jawatankuasa Khidmat Masyarakat IKRAM Siswa Nasional (ISN), Universoul.my, Sejahtera.Co, Geng Islamik Gempak (GIG) Ipoh, UNRIBA, BDNG, Yayasan Ilham Budi, Universiti Putra Malaysia, TheGagaks dan juga Unit Penokohan Belia (SHIELD).

Program yang berlangsung serentak di Bandaraya Kuala Lumpur dan juga Ipoh ini turut mendapat sokongan kerjasama daripada Jawatankuasa Khidmat Masyarakat IKRAM, i-Bantu yang telah mengagihkan sumbangan mereka melalui program ini.

Menurut Pengerusi JK Khidmat Masyarakat ISN, Husna Assaedah Bain, program bermula pada jam 2.00 petang dan dimulakan dengan sesi pertama pengagihan sumbangan di Kampung Johan Setia, Klang.

“Ia melibatkan penyerahan keperluan barangan dapur kepada hampir 300 keluarga pelarian Rohingya yang sebelum ini belum pernah disantuni oleh mana-mana NGO luar,” jelasnya.

Setelah selesai agihan, sukarelawan dibawa melawat ke sekitar kampung untuk melihat keadaan rumah pelarian-pelarian di sini.

Agihan bantuan, projek mini perpustakaan dan lawatan di penempatan Rohingya

“Amat mengejutkan apabila sukarelawan dilihatkan dengan keadaan yang sangat daif seperti rumah sekadar menggunakan plywood dan kayu-kayu lebihan dan terdapat juga pelarian yang menyewa rumah yang agak sempurna, namun dikongsi dengan tiga hingga tujuh keluarga untuk sebuah rumah,” tambahnya.

Selain itu, sukarelawan sempat mengadakan sesi perkongsian bersama anak-anak pelarian Rohingya dan juga melaksanakan Projek Mini Perpustakaan dengan buku-buku hasil sumbangan orang ramai sebagai satu sumbangan berkekalan untuk dimanfaatkan oleh anak-anak Rohingya yang bersekolah dan tidak bersekolah.

“Melihatkan keadaan daif dan serba kekurangan pelarian Rohingya di sini sebenarnya memberi banyak kesedaran dan pengajaran kepada para sukarelawan untuk lebih bersyukur atas kesenangan yang dimiliki.”

Selain itu, kata Husna, ada juga sukarelawan yang telah bercadang untuk melaksanakan projek berpanjangan di sini bagi meningkatkan taraf sosioekonomi masyarakat pelarian ini.

Seterusnya, Light the Night 4.0 menyantuni golongan orang asli di Kampung Orang Asli Sungai Buloh untuk berbuka puasa, solat Maghrib, Isyak dan juga tarawih berjemaah serta moreh bersama masyarakat orang asli di sini.

“Turut diagihkan ialah sumbangan duit raya, hadiah permainan kepada kanak-kanak dan agihan baju raya serta biskut raya kepada kaum ibu.”

Pada penghujung program, sukarelawan dibawa ke bandar raya Kuala Lumpur untuk agihan makanan kering kepada gelandangan. Hampir 300 pek makanan berupa mi segera, air mineral, biskut dan air kotak diagihkan bertujuan untuk memberi bekalan kepada gelandangan pada awal Syawal dan boleh digunakan sepanjang hari raya nanti.

Pengarah Light The Night 4.0, Muhammad Faris Zaidi berkata, golongan gelandangan sanggup beratur panjang untuk mendapatkan bekalan makanan kering ini bertujuan untuk disimpan pada pagi hari raya.

“Kami hanya menyediakan beberapa pek mi segera di setiap bungkusan. Sedikit di mata kami, namun mungkin amat besar nilainya di mata mereka,” ujar beliau.

Program ini berjaya mengumpulkan hampir RM10,000 jumlah sumbangan terkumpul di Kuala Lumpur dan Ipoh sepanjang dua minggu kempen mengumpul dana dijalankan, termasuk tajaan pengangkutan lori daripada AKMovers, makanan, buku-buku dan lain-lain oleh pelbagai pihak.

Sekalung penghargaan atas keprihatinan sukarelawan anak muda. Semoga Ramadan kali ini membawa seribu makna dan pengajaran buat semua yang terlibat, memberi senyuman buat semua penerima sumbangan dan diberi sebaik-baik balasan di dunia dan akhirat, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…